V Bratislave pochodovali ľudia za život, organizátori odhadli účasť na 50-tisíc

Pochod za život

Fotogaléria

Komentár

Podcast

BRATISLAVA. Desaťtisíce ľudí sa v nedeľu popoludní zišli na Námestí slobody v Bratislave, odkiaľ štartoval Národný pochod za život. Trasa dlhá 2,2 kilometra previedla účastníkov z Námestia Slobody na Hodžovo námestie, cez Štefánikovu ulicu, popred Hlavnú stanicu a cez Leškovu ulicu späť na Námestie Slobody. Organizátori odhadli účasť na 50-tisíc ľudí. Na pochod prišli ľudia z celého Slovenska, ktorí chceli vyjadriť svoj nesúhlas s interrupčným zákonom, ktorý umožňuje umelé prerušenie tehotenstva bez udania dôvodu do 12. týždňa gravidity a platil už za bývalého režimu. "Chceme slobodu pre nenarodené deti, aby sa mohli narodiť a prežívať slobodný ľudský život," vyhlásil jeden z organizátorov Marek Michalčík. Pripomenul, že na Slovensku klesajú chirurgické umelé potraty. Myslí si, že k tomu dopomáhajú aj národné pochody za život. Organizátori tiež vyzvali verejných činiteľov na aktívnu podporu inštitúcií, ktoré sú zamerané na pomoc rodinám v núdzi a tehotným matkám a ich deťom a prispeli k vytvoreniu účinnej siete pomoci. Kompetentných rovnako žiadajú, aby vyjadrili nesúhlas s takými dokumentmi medzinárodných organizácií, ktoré v Slovenskej republike zasahujú do ústavných hodnôt manželstva, rodiny, rovnosti medzi mužmi a ženami a práva rodičov na výchovu svojich detí. Pochod sa začal hromadným zvolaním Slovensko je za život. "Človek si život nedal sám a je preňho darom," povedal bratislavský arcibiskup Stanislav Zvolenský, ktorý vystúpil na pódiu pred štartom pochodu. Ľudia pochodovali s transparentmi s nápismi 'Život nenarodeného dieťaťa je dobro' alebo 'Som za život.' Prišli z rôznych kútov Slovenska, do Bratislavy ich doviezli autobusy, ktoré im zabezpečili farnosti. Medzi účastníkmi sa objavili aj ľudia s vlajkami a v tričkách so symbolmi kotlebovej ĽSNS. Organizátori preto upozornili, aby si politické strany nerobili kampaň, stiahli svoje vlajky a nerozdávali propagačné materiály. Hlavnému podujatiu predchádzali sprievodné podujatia, ktoré odštartovali už v piatok. Konali sa diskusie a prednášky o dopadoch legislatívnych zmien na počet umelých potratov, workshopy, duchovný program, aktivity pre rodiny s deťmi, koncerty divadlá a veľtrh života. Súčasťou tohtoročného programu bol tiež futbalový zápas Gól za život s pro-life politikmi. Podľa organizátorov sprievodné podujatia navštívilo približne 15-tisíc ľudí. Do pomoci v tridsiatich tímoch pri takmer 50 podujatiach sa zapojilo okolo 900 dobrovoľníkov zo Slovenska i zahraničia. Najviac ich prišlo z Bratislavského, Prešovského a Žilinského kraja. Nedeľný program sa začal svätou omšou v Incheba Expo Arene a pokračoval programom pre deti v Prezidentskej záhrade. Hlavným iniciátorom a organizátorom Národného pochodu za život je Konferencia biskupov Slovenska a nezisková organizácia Kanet. Spolupracujú ďalšie cirkvi, spoločenstvá, pro-life organizácie a ďalšie organizácie, ktoré sa stotožňujú s potrebou chrániť ľudský život od počatia po prirodzenú smrť. Ide už o tretí Národný pochod za život, predchádzajúce dva sa konali v Košiciach a Bratislave. Spolu na nich bolo odhadom 150-tisíc ľudí.


Ťažba dreva sa neustále zvyšuje, dôvodom sú kalamity, tvrdí agrorezort

V lesoch vyrastie podľa agrorezortu každoročne viac dreva než sa vyťaží.

BRATISLAVA. Ťažba dreva sa na Slovensku dlhodobo zvyšuje, pričom jedným z hlavným dôvodov je rast kalamitnej ťažby. Ministerstvo pôdohospodárstva to konštatuje v Správe o lesnom hospodárstve za rok 2016 alebo v takzvanej Zelenej správe, ktorú predložil na pripomienkové konanie. Vlani sa podľa správy na Slovensku vyťažilo vyše 9,3 milióna kubických metrov dreva, čo je o necelé percento viac než v roku 2015. Kalamitná ťažba pritom predstavovala vyše polovice tohto množstva. Dôvodom sú vetrové kalamity a následné premnoženie škodcov. Lesy sa vlani obnovili na vyše 18-tisíc hektároch, z toho prirodzená obnova predstavovala necelých 40 percent. "Napriek zvyšovaniu ťažby dreva je celkový bežný prírastok, teda objem dreva, ktorý každoročne v lesoch prirastie, trvalo vyšší než celková ťažba dreva," uvádza sa v správe. Okrem zvýšenia kalamitnej ťažby je ďalším faktorom zvyšovania ťažby dreva na Slovensku aj starnutie lesov. "Zásoba dreva v lesoch sa zvyšuje ako dôsledok súčasnej vekovej štruktúry lesov," konštatuje agrorezort v správe s tým, že zvyšuje sa najmä zásoba listnatého dreva. Z týchto dôvodov sa postupne zvyšuje objem plánovaných ťažieb dreva, ktorý v roku 2016 dosiahol 9,69 milióna kubíkov. Za posledných 20 rokov sa tak plánovaná ťažba dreva takmer zdvojnásobila. Aj táto zvýšená plánovaná ťažba sa však prekračovala, a to najviac v roku 2005 (o takmer 50 percent), v roku 2008 o vyše 25 percent a v roku 2010 o takmer 20 percent. Predaj dreva je najvýznamnejším zdrojom príjmov v lesnom hospodárstve. Na slovenský trh sa vlani dostalo vyše 8,8 milióna kubických metrov dreva. Tržby za drevo dosiahli 433 miliónov eur, čo je 85,2 percenta z celkových tržieb a výnosov v lesnom hospodárstve. Do zahraničia sa vyviezlo skoro 2,5 milióna kubických metrov dreva. Zo Slovenska sa vyváža kvalitné nespracované drevo, takže pridaná hodnota sa tvorí v zahraničí, kde spracovanie dreva vytvára pracovné príležitosti. "Domáca krajina tak prichádza o daňové príjmy a príjmy z odvodov," konštatuje správa. Na Slovensku je vyše dvoch miliónov hektárov lesných pozemkov. Lesy sa pritom nachádzajú na vyše 40 percentách tejto plochy. Prevládajú listnaté dreviny so zastúpením 62,5 percenta, ihličnany tvoria 37,5 percenta. Výmera lesných pozemkov a lesných porastov sa podľa ministerstva pôdohospodárstva postupne zvyšuje - od roku 2000 sa zvýšila o 5,9 percenta. Lesy na Slovensku sa členia na hospodárske, ochranné a osobitného určenia. Najviac zastúpenou kategóriou sú lesy hospodárske, ktorých je 72,2 percenta z celkovej výmery. Určené sú najmä na produkciu akostného dreva. Ďalšie sú lesy ochranné (17,2 percenta), v ktorých sú prvoradé ekologické funkcie a napokon lesy osobitného určenia (10,5 percenta) s prevládajúcimi sociálnymi a kultúrnymi funkciami. "Kategorizáciu lesov ako základný nástroj diferencovanej starostlivosti o lesy by bolo vhodné zdokonaliť," navrhuje agrorezort. V závere správy tiež odporúča navrhnúť "systém cieľavedomej regulácie ťažby dreva s cieľom zlepšovania vekovej štruktúry lesov". Hovorí tiež o zinzenzívnení spolupráce so štátnou ochranou prírody pri dosahovaní cieľov ochrany lesov.


Vyšší ako ten maďarský. Pred parlamentom vztýčili Dankov stožiar

BRATISLAVA. Rozkopaný chodník a jama plná betónu spred budovy parlamentu onedlho zmiznú. V stredu ráno tam totiž vztýčili stožiar, ktorý si objednala Kancelária Národnej rady. Stožiar je vysoký 30 metrov a podľa plánov Kancelárie by sa vlajka na ňom mala zatrepotať pri príležitosti Dňa ústavy. "Oficiálne bude stožiar so štátnou vlajkou sprístupnený ceremóniou, ktorá bude 1. septembra na deň otvorených dverí NR SR o 12.00 h," uviedol vedúci Kancelárie NR SR Daniel Guspan. Ten považuje stožiar za symbol národnej hrdosti. Po vyvesení štátnej vlajky na stožiar zvesia vlajky zo strechy Bratislavského hradu a parlamentu. Dodal, že okrem bezpečnosti je tiež technicky jednoduchšie starať sa o stožiar s vlajkou, pretože bude obsluhovaný zo zeme. Samotná stavba vyvolala niekoľko otázok. Nebolo napríklad jasné, koľko celá stavba bude stáť. Kancelária Národnej rady najskôr cenu odmietla povedať s ôdovodnením, že cenu zatiaľ nie je možné určiť, keďže stavba má viacero fáz. Po niekoľkých týždňoch však vyšlo najavo, že cena bude 58-tisíc eur. To vyvolalo takú vlnu nevôle, že sa na stavbu vyzbierali koaliční politici a ich priaznivci. Zo štátneho rozpočtu teda na stožiar nepôjde ani euro. Konečná suma nákladov je podľa Guspana 58.043 eur bez DPH vrátane vlajky, výroby stožiara, osadenia a všetkých stavebných prác. Na stožiar dalo podľa Guspana príspevok viac ako 100 prispievateľov a vyzbieralo sa okolo 60-tisíc eur. Napríklad šéf NR SR Andrej Danko prispel na stožiar sumou 9000 eur a podobnú sumu venoval aj vedúci Kancelárie NR SR Daniel Guspan. Poslanecký klub Smeru prispel na stavbu sumou 5000 eur, predseda strany Robert Fico dal osobný dar v hodnote 1000 eur. Problematickou môže byť aj výška stožiara. „Tridsať metrov sa mi zdá preexponované. Stožiar by mal mať výšku približne päťnásobok šírky vlajky, plus vlajka samotná,“ tvrdí protokolista Jarolím Antal. Výšku stožiara si určil šéf parlamentu z SNS Andrej Danko. „Toto bola požiadavka pána predsedu Andreja Danka, mať stožiar vyšší, ako je v Budapešti,“ vysvetľoval v júli hovorca Národnej rady Tomáš Kostelník. Stožiar pred maďarským parlamentom meria 27 metrov.


Od mešca k bankomatu. Výstava ukazuje, ako sa menili peniaze

Tribečské múzeum v Topoľčanoch predstaví vývoj peňazí od praveku po súčasnosť

TOPOĽČANY. Od mešca k bankomatu je názov výstavy, ktorá v týchto dňoch v Tribečskom múzeu v Topoľčanoch približuje historický vývoj peňazí. Expozícia prezentuje rôzne platidlá, ktoré sa na našom území používali od najstarších čias po súčasnosť. Hneď v úvode výstavy môžu návštevníci vidieť kovové rudy, z ktorých sa získava surovina na výrobu mincí. Zároveň si môžu pozrieť aj najstaršie platidlá v podobe mušlí, obsidiánu, bronzových sekier či soli. Ďalšia časť výstavy patrí prezentácii rôznych druhov platidiel v kovovej i papierovej forme. K najstarším minciam patria strieborné tetradrachmy a zlatý statér z keltského pokladu z Levíc, ktoré sa datujú do prvej polovice 2. storočia pred naším letopočtom. Dokladom niekdajšieho mincovníctva sú aj rímske mince z obdobia cisárstva či stredoveké mince od najstarších Arpádovcov až po prvých Habsburgovcov. Z papierových platidiel pozornosť návštevníkov určite upútajú prvé papierové bankovky, takzvané bankocetle, ktoré zaviedla Mária Terézia. Na výstave majú svoje zastúpenie takmer všetky bankovky a mince, ktoré boli v obehu od vzniku Československej republiky až po súčasnosť. Preto nechýba ani euromena. Predmety z numizmatickej zbierky dopĺňajú aj rôzne zaujímavosti z historického, archeologického a geologického fondu múzea. Expozícia, na ktorú zapožičalo vystavené predmety Tekovské múzeum v Leviciach a súkromní zberatelia, potrvá v Tribečskom múzeu do 19. októbra.


Akciový trh v USA v rástol

Prevládajú očakávania, že Fed sadzby tento mesiac ponechá bez zmeny.

BRATISLAVA. Akciový trh v USA v utorok posilnil, keď silné kvartálne výsledky viacerých priemyselných výrobcov kompenzovali straty automobilového odvetvia. Predaje áut v USA v apríli celkovo klesli o 4,7 %, čo bol najväčší prepad od začiatku roka. To signalizuje, že expanzia najväčšieho automobilového trhu na svete sa po siedmich rokoch nepretržitého rastu môže zastaviť. Automobilky General Motors, Fiat Chrysler a Ford klesli o 2,9 % až 4,4 %.Index Standard & Poor's 500 posilnil o 0,1 % na 2 391,17 bodu a Dow Jones o 0,2 % na 20 949,89 bodu. Technologický Nasdaq si pripísal 0,1 % a obchodovanie uzavrel na novom rekorde 6 095,37 bodu.Investori tento týždeň čakajú na výsledky zasadnutia Federálneho rezervného systému (Fed), na ktorom budú tvorcovia menovej politiky diskutovať o úrokových sadzbách. Prevládajú očakávania, že Fed sadzby tento mesiac ponechá bez zmeny, trendy na trhu však podľa agentúry AP signalizujú vysokú pravdepodobnosť ich zvýšenia na ďalšom zasadnutí v júni.Vo Francúzsku posilnil index CAC 40 o 0,7 %, britský FTSE 100 o 0,6 % a nemecký DAX rovnako o 0,6 %.Na akciovom trhu v Japonsku sa v stredu pre štátny sviatok neobchodovalo.


Grendel označil Pellegriniho za advokáta developerov

Podpredseda vlády považuje veľké investície potrebné pre celé Slovensko.

BRATISLAVA. Podpredseda vlády SR Peter Pellegrini hovoril v pondelok pred médiami o téme významnej investície pre projekty v Bratislave ako zástupca veľkých developerov. Zhodli sa na tom mestskí poslanci Ján Budaj, Gábor Grendel a Ondrej Dostál. Pellegrini novinárom oznámil, že developeri HB Reavis a J&T Real Estate nateraz stiahli svoje žiadosti o udelenie štatútu významnej investície pre ich projekty v hlavnom meste. Povedal, že ho mrzí, "že veľká časť bratislavských mestských i miestnych poslancov veľmi ostro vyjadrovala svoj postoj proti tomu". "Nevystupoval nezaujato, ale ako ich advokát," povedal na tlačovej konferencii Grendel. K stiahnutiu žiadostí podľa neho došlo z dôvodu, "lebo Smer-SD nechce koniec primátora Bratislavy Iva Nesrovnala". "Pretože, ak by sa totiž developerom štatút významnej investície udelil proti vôli bratislavského mestského zastupiteľstva, bol by to koniec Iva Nesrovnala," povedal Grendel. Spomínaný megaprojekt v Bratislave je podľa Budaja "čisto komerčný a nedá sa zakryť verejným záujmom". Ďalším dôvodom, prečo sa štatút významnej investície nateraz udeľovať nebude, je podľa neho aj odpor niektorých mestských častí, ministerstiev i niektorých mestských poslancov Smeru. "Medzi lokálnymi poslancami Smeru-SD sa našla veľká časť, ktorá s tým nesúhlasila," zdôraznil Budaj. Budaj, Grendel i Dostál tvrdia, že sú za rozvoj hlavného mesta. "Ale v spolupráci so samosprávou a nie s jej obchádzaním," podotkli. "Pretože spor nebol o tom, či sa majú v Bratislave robiť investície, ale o tom, či majú, alebo nemajú byť selektívne zvýhodnení najväčší investori," uviedol Dostál. S Budajom, Grendelom a Dostálom súhlasí aj ďalšia mestská poslankyňa Lucia Štasselová. Pondelkový Pellegriniho prejav ju šokoval. "To, čo dnes predviedol ma urazilo," uviedla. Bratislava sa podľa nej má v prvom rade venovať problému dopravy. "A ak to nemáme vyriešené, hlavné mesto sa nemôže rozvíjať skokovo, bez funkčnej dopravy sem nemožno nasťahovať ďalších 30.000 ľudí," dodala Štasselová. Pellegrini v pondelok povedal, že tlak verejnosti proti udeleniu štatútu významnej investície týmto projektom vnímal za čisto populistický. Vicepremiér si myslí, že je to chyba, ak sa takto bude postupovať aj naďalej. "Myslím si, že aj pri veľkých investíciách treba buchnúť po stole a prekričať tých krikľúňov, nájsť odvahu a pokračovať v týchto investíciách po celej krajine," uviedol. Ak by sa štatút významnej investície týmto projektom udelil, podľa jeho slov by mohli tieto projekty skokovo posunúť hlavné mesto dopredu. "Tešil som sa, že konečne príde do Bratislavy veľký impulz. Želám si, aby títo investori nezostali sklamaní a dúfam, že budú mať ešte chuť vôbec svoje investičné aktivity na pôde Bratislavy realizovať," dodal.


Ropa zlacnela, znížila sa aj cena zlata

Cenám drahých kovov sa nedarilo. Zlato aj striebro zlacnelo.

NEW YORK. Ceny ropy sa v utorok znížili. Ľahká americká ropa si odpísala 6 centov a uzavrela na úrovni 53,14 USD za barel. Severomorská ropa Brent, ktorej cena sa považuje za medzinárodnú referenčnú cenu, zlacnela o 9 centov na 55,92 USD za barel. Veľkoobchodná cena benzínu na americkom trhu však posilnila o jeden cent na 1,68 USD za galón. Vykurovací olej si tiež pripísal jeden cent a zdražel na 1,61 USD za galón.Cenám drahých kovov sa nedarilo. Zlato zlacnelo o 9,40 USD na 1 216,10 USD za uncu. Striebro si odpísalo 24 centov, čiže 1,3 percenta a kleslo na hodnotu 17,54 USD za uncu.


Bratislavský lesný park chcú rozšíriť do jeho pôvodných hraníc

Bratislavský lesný park bol v roku 1973 vyhlásený na ploche viac ako 17-tisíc hektárov.

BRATISLAVA. Územie bratislavského lesoparku chcú rozšíriť, a to minimálne do jeho pôvodných hraníc z roku 1973. Teda od Bratislavy až po Stupavu, Borinku, Lozorno a Svätý Jur vrátane lesov na území Devínskych Karpát a lužných lesov na oboch brehoch rieky Dunaj. Vytvoriť sa tak má celistvý Bratislavský lesný park s jednotnou správou a prioritou rekreačnej a prírodno-ochrannej funkcie, a to bez ohľadu na vlastnícke či užívateľské vzťahy. Počíta s tým dokument venovaný zonácii bratislavských mestských lesov, o ktorom budú rokovať vo štvrtok (7. 3.) mestskí poslanci. Hlavné mesto spolu s odborníkmi navrhuje urobiť kroky k obnove či vyhláseniu Bratislavského lesného parku na pozemkoch v katastrálnych územiach Bratislavy - mestské časti Devín, Devínska Nová Ves, Dúbravka, Karlova Ves, Lamač, Záhorská Bystrica, Nové Mesto, Rača, Petržalka, Rusovce, Jarovce, Čunovo a miest Stupava, Svätý Jur i obcí Marianka, Borinka a Lozorno. "Priestorové vymedzenie v prvej etape by pozostávalo zo štyroch lesných celkov (LC) - LC Mestské lesy Bratislava, LC Lesy SR Bratislava, LC Stupava (časť v správe Lesy SR), LC Lozorno (len južná časť v správe Lesy SR, od hranice LC Stupava po hranicu LC Jablonové). Pre realizáciu prvej etapy tak postačuje dosiahnuť dohodu s jediným lesohospodárskym subjektom - Lesmi SR," spresňuje samospráva v materiáli. V druhej etape by sa územie lesoparku mohlo ďalej postupne rozširovať o ďalšie, menšie lesné celky ako LC ostatné subjekty Bratislava, LC Urbár Rača, LC Mestské lesy Svätý Jur. "Možnosť začlenenie jednotlivých lesných celkov či ich častí do lesoparku bude závisieť od úspešnosti rokovaní, respektíve od postupnosti dosiahnutia dohôd s ich vlastníkmi a užívateľmi," píše sa v zámere. Návrh na rozšírenie bratislavského lesoparku bude podľa mesta treba v roku 2019 podrobnejšie rozpracovať a prerokovať so spolupracujúcimi subjektmi. Bratislavský lesný park bol v roku 1973 podľa dokumentu vyhlásený na ploche viac ako 17 000 hektárov vrátane celého masívu Devínskych Karpát a dunajských lužných lesov. Mestské lesy Bratislava majú momentálne celkovú rozlohu 3190 hektárov. Na území Bratislavy a v jej blízkom okolí sú však aj významné plochy lesov obhospodarované štátnym podnikom Lesy SR a nachádza sa tu tiež LC "ostatné subjekty" s rozlohou 1245 hektárov. Hovorca ministerstva pôdohospodárstva Michal Feik vo februári pre TASR uviedol, že aj záujmom rezortu je, aby lesy v Bratislave a jej okolí boli predovšetkým rekreačné. "Chceme nájsť taký spôsob starostlivosti o les, v rámci ktorého na prvom mieste budú rekreačné a mimoprodukčné funkcie. Ešte minulý rok sme dali pozastaviť ťažbu a vypracovať štúdiu verejnoprospešných funkcií lesov," povedal s tým, že hotová by mala byť v najbližších týždňoch. "Na základe toho sa budeme rozhodovať čo ďalej," spresnil. Ako tvrdí, treba však vyriešiť niektoré problémy, ako sú vlastnícke vzťahy.


Extrémne sucho už začína robiť problémy poľnohospodárom

BRATISLAVA. Pretrvávajúce sucho v niektorých oblastiach Slovenska už pôsobí problémy poľnohospodárom. Ako na svojej stránke konštatuje Slovenský hydrometeorologický ústav (SHMÚ), v uplynulých týždňoch sa vlahová bilancia na Slovensku zhoršila vplyvom pretrvávajúceho vysokého výparu a nízkych úhrnov zrážok. Extrémne sucho je momentálne na štyroch staniciach na východnom Slovensku v dôsledku nadpriemerne suchého, veterného, slnečného a teplého počasia v tejto ročnej dobe. Najviac zasiahnuté oblasti sú Šariš, Abov, oblasť Slanských vrchov a Dolného Zemplína. Nedostatok zrážok pretrváva na východnom Slovensku už od predchádzajúcej jesene. Od 1. októbra 2018 do konca marca 2019 spadlo v Košiciach len 110,7 mm zrážok, čo je 55 percent normálu. Extrémne sucho zasahuje približne päť percent územia Slovenska, čo je plocha okolo 2 500 kilometrov štvorcových. Začínajúce sucho sa vyskytuje na viac ako polovici územia a mierne sucho na viac ako desiatich percentách celkovej plochy, pričom celoplošne sa situácia viditeľne zhoršila v posledných dvoch týždňoch. Vplyv nedostatku zrážok je už podľa meteorológov možné pozorovať na obilninách, ktorých vzchádzanie sa predlžuje. Suchom začínajú trpieť už aj iné porasty. Okrem východu Slovenska nedostatok vlahy spôsobuje problémy pri vzchádzaní obilnín, maku či cukrovej repy aj v okresoch Michalovce, Košice-okolie, Prešov, Nitra, Levice, Nové Zámky, Zvolen, Brezno, Lučenec, Kežmarok, Partizánske, Nové Mesto nad Váhom, Púchov, Topoľčany, Komárno, Piešťany, Pezinok, Bánovce nad Bebravou. Problémy hlási aj okolie Trnavy, kde vplyvom teplých a suchých podmienok bol zaznamenaný intenzívnejší výskyt živočíšnych škodcov v oziminách.


Tenis ju nebavil a skúšala kriket, teraz je svetovou jednotkou

BRATISLAVA. Na konci mája 2016 vstupovala do kvalifikácie turnaja ITF na tráve v anglickom Eastbourne bez postavenia v rebríčku WTA. Na súťažný zápas vo dvojhre sa vtedy 20-ročná Ashleigh Bartyová chystala po takmer dvoch rokoch. V osemnástich ju prestal baviť tenis a dala sa na kriket. Prešli tri roky a tá istá Ashleigh Bartyová zdvihla nad hlavu víťaznú trofej na inom anglickom trávnatom turnaji v Birminghame a stala sa ženskou svetovou jednotkou. Stalo sa to tri týždne po tom, čo na parížskej antuke dobyla Roland Garros a tri mesiace po triumfe na prestížnom podujatí na tvrdom povrchu v Miami na Floride. Britský The Guardian prirovnal jej závratnú cestu na vrchol k rýchlosti meteoritu. "Je to splnený sen a som veľmi hrdá na to, čo som dosiahla. Stojí za tým veľa tvrdej práce a odriekania s mojím tímom. Je pre mňa česť dostať sa na miesta určené pre legendy tenisu, ktoré tak veľmi rešpektujem a obdivujem," uviedla Ashleigh Bartyová po prevzatí víťaznej trofeje v Birminghame, cituje ho oficiálny portál WTA. V najnovšom vydaní rebríčka WTA má rodáčka z austrálskeho Ipswichu v štále Queensland o 163 bodov viac ako doterajšia jednotka Japonka Naomi Osaková. Češka Karolína Plíšková na tretej priečke zaostáva už o priepastných 855 bodov. Bartyová ťahá sériu 12 zápasov bez prehry a stala sa prvou hráčkou s troma turnajovými titulmi v roku 2019. Vyhrať "antukové peklo" na Roland Garros a potom hneď prvý turnaj na tráve v tom istom roku sa pred ňou podarilo iba veľkým legendám svetového tenisu Serene Williamsovej, Steffi Grafovej, Martine Navrátilovej, Chris Evertovej a Margaret Courtovej. Bartyová sa stala 27. ženou na vrchole rebríčka a prvou Austrálčankou of roku 1976, keď ženskému tenisu kraľovala Evonne Goolagongová Cawleyová. "Ashley príliš skoro vhupla do sveta profesionálneho tenisu. Nebola ešte pripravená hrať v šestnástich grandslamové turnaje. Rýchlo sa preto rozhodla pre zmenu a rok a pol hrala kriket vo dvoch austrálskych profesionálnych tímoch Brisbane Heat a Queensland Fire. V spätnom zrkadle tento moment môžeme označiť za rozhodujúci v jej tenisovej kariére. Bola to tá najlepšia vec, ktorú mohla urobiť," myslí si Bartyovej tréner Craig Tyzzer. Na svojej zverenkyni oceňuje vlastnosti, ktoré nie sú samozrejmosť u mladých športovcov. "Za tie tri roky vyrástla ako tenistka aj ako človek. Mimo kurtu však zostala taká ako predtým - prirodzená, pokorná a plná rešpektu voči svojmu okoliu. Je pôsobivá v tom, aká je normálna. Zaslúži si každý úspech, ktorý dosiahla," doplnil Tyzzer. Slová chvály mala pre svoju finálovú premožiteľku v Birminghame aj Nemka Julia Görgesová. Asi nie je náhoda, že na tom istom turnaji si zahrali spolu štvorhru, kde to dotiahli do semifinále. Potom to však spoločne zabalili, lebo dvojhra dostala prednosť. "Nemohla som si vybrať lepšiu partnerku do štvorhry. Zažili sme spolu úžasný týždeň. Je to jedna z mojich najlepších kamarátok na ženskom okruhu, vždy ma vie usmerniť, keď len tak pobehujem na kurte," uviedla Görgesová. Bartyovej tenisové majstrovstvo spočíva v jej šikovnosti a variabilite hry. Meria iba 166 cm, napriek tomu disponuje kvalitným podaním aj returnom. Dôležitým aspektom je predvídavosť herných situácií a správna voľba úderov. "Značkovým úderom je bekhendový 'slajz'. Ashley charakterizujú aj jemné ruky, ktoré sú produktom skvelej deblovej hry. Zdobí ju aj predvídavosť šachového veľmajstra a jej hra je multidimenzionálna. Ak čelíte Bartyovej vo forme, pripravte sa na smrť na tisíc rozličných spôsobov," tvrdí The Guardian o hráčke, ktorá má vo vrecku aj 10 deblových titulov na hlavnom okruhu. Osemnásťnásobná grandslamová šampiónka vo dvojhre Chris Evertová, ktorá jej odovzdávala víťaznú trofej po triumfe na Roland Garros, o Bartyovej povedala: "Ash je živý dôkaz toho, že variabilita a jemnosť majú svoje miesto v modernom ženskom tenise popri hrubej sile." Prvá svetová jednotka po oficiálnom zavedení svetového renkingu v roku 1975 pridala aj ďalšie slová uznania na adresu "malej" veľkej Austrálčanky. "Tak ako je skvelá hráčka, je aj rešpektovaná osobnosť mimo kurtov súperkami ako aj fanúšikmi po celom svete. To všetko pre jej férovosť a pokoru. Je to šampiónka v tom najlepšom tradičnom slova zmysle a svetlým príkladom pre budúcnosť tenisu."


Španieli prehľadali sídlo katalánskej regionálnej vlády

Zatkli tiež osobu, ktorá má na starosti verejnú kampaň katalánskej vlády.

MADRID. Španielska polícia prehľadala sídlo katalánskej regionálnej vlády v Barcelone v súvislosti s vyšetrovaním financovania minuloročného pokusu o vyhlásenie nezávislosti Katalánska od Španielska. Hovorca Civilnej gardy takisto uviedol, že agenti zatkli osobu, ktorá má na starosti verejnú kampaň katalánskej vlády, pričom prehľadali kanceláriu aj dom zadržaného.Garda tiež na základe súdneho rozhodnutia prehľadala kanceláriu skupiny aktivistov Omnium Cultural, ktorej bývalého lídra vlani preventívne uväznili, keďže sa domnievali, že sa bude snažiť mariť prácu polície počas októbrového referenda o nezávislosti.


Presun americkej ambasády do Jeruzalema by mohol platiť magnát Adelson

Rozhodnutie o presune ambasády do Jeruzalema ohlásil Donald Trump vlani v decembri, čím vyvolal pobúrenie arabských štátov.

WASHINGTON. Náklady, spojené s presunom veľvyslanectva USA z izraelského Tel Avivu do Jeruzalema, by mohol - aspoň čiastočne hradiť - americký podnikateľský magnát a majiteľ kasín v Las Vegas Sheldon Adelson. S odvolaním sa na informácie štyroch amerických predstaviteľov to v piatok napísala agentúra AP. Podľa citovaných zdrojov známy republikánsky sponzor a podporovateľ Izraela Adelson oslovil s daným návrhom ministerstvo zahraničných vecí USA. Právnici ministerstva momentálne skúmajú, by bolo legálne, aby sa náklady na nové veľvyslanectvo v Jeruzaleme čiastočne alebo úplne hradili zo súkromných zdrojov. Náklady by sa podľa odhadov mohli vyšplhať na stovky miliónov dolárov. Adelson podľa AP ponúkol, že doplatí rozdiel medzi skutočnými nákladmi a prostriedkami, ktoré by bola schopná poskytnúť administratíva prezidenta USA Donalda Trumpa. Jeden z možných scenárov financovania počíta s tým, že by potrebné prostriedky poskytol nielen Adelson, ale aj ďalší darcovia z radov amerických židovských organizácií a proizraelských konzervatívnych kresťanov. Financovanie zriadenia veľvyslanectva USA zo súkromných zdrojov by podľa AP predstavovalo výrazný odklon od historickej praxe. Rozhodnutie o presune ambasády do Jeruzalema ohlásil Donald Trump vlani v decembri, čím vyvolal pobúrenie arabských štátov a nesúhlasné reakcie medzinárodného spoločenstva. Plán by sa mal zrealizovať najneskôr do konca roka 2019 a jeho realizácia by mohla stáť aj vyše 500-tisíc dolárov.


V rukách pirátov sú Maďar aj Ukrajinci

Pri pobreží Nigérie sa odohral únos členov posádky nemeckej obchodnej lode.

BUDAPEŠŤ. Maďarské ministerstvo zahraničných vecí spolu s Centrom boja proti terorizmu (TEK) sa snažia získať čo najpresnejšie informácie o mieste pobytu občana Maďarska, ktorého z lode v Nigérii uniesli spolu s ďalšími piatimi námorníkmi. Povedal to v stredu vo verejnoprávnej televízii M1 hovorca rezortu diplomacie Tamás Menczer. Spravodajský server Híradó.hu v tejto súvislosti cituje správu agentúry Reuters, podľa ktorej jedného námorníka z Ukrajiny, štyroch z Filipín a jedného z Maďarska uniesli pravdepodobne piráti ešte v sobotu 21. októbra. Dôvody únosu neboli bezprostredne známe. Hovorca bližšie informácie o pátraní v záujme úspechu záchrannej akcie nezverejnil.


Americká polícia našla dievča, ktoré pred 18 rokmi uniesli

Dievča uniesli z nemocnice v roku 1998 len deväť hodín po narodení.

JACKSONVILLE. Mladú ženu, ktorú pred 18 rokmi ešte ako novorodenca uniesli z nemocnice v americkom štáte Florida, prekvapivo objavila polícia živú a zdravú v štáte Južná Karolína. Päťdesiatjedenročnú Gloriu Williamsovú, ktorá dievča vychovala, zároveň vzali do väzby a obvinili z únosu. Dievčinu s rodným menom Kamiyah Mobleyová objavila polícia na základe tipu, pričom jej totožnosť následne potvrdila analýza vzoriek DNA. Podľa šerifa polície v meste Jacksonville Mika Williamsa je mladá žena v poriadku, je však pochopiteľne značne rozrušená. Williams dodal, že jej biologická rodina má z objavenia veľkú radosť. Rozhodnutie, kedy sa s ňou stretne, však necháva na samotnom dievčati. To bolo na svete v čase únosu v roku 1998 len deväť hodín, pričom z nemocnice na Floride ho vzala žena, ktorá sa vydávala za zdravotnú sestru. Mobleyovú potom vychovávala Williamsová pod iným menom ako svoju vlastnú dcéru. Polícia v súvislosti s jej únosom dostala od začiatku vyšetrovania dovedna 2500 najrôznejších tipov. Rozlúsknuť prípad jej však pomohol len jeden z nich, ktorý dostala minulý rok, uviedla stanica BBC.


Doprava a parkovanie na Kamzíku budú prísnejšie regulované

Parkovanie mimo odporúčaných odstavných plôch nebude možné.

BRATISLAVA. Hlavné mesto začne v najbližších dňoch prísnejšie regulovať dopravu na bratislavskom Kamzíku. Chce totiž skoncovať s "divokým" parkovaním v jednom z najhodnotnejších prírodných území s významnou ekologickou a rekreačnou funkciou. Uvádza to primátor Bratislavy Matúš Vallo na sociálnej sieti. "Tešíme sa rastúcemu záujmu obyvateľov stráviť čas oddychu na Kamzíku a snažíme sa vyhovieť čoraz častejším požiadavkám na ochranu životného prostredia, bezpečnosť chodcov, cyklistov, aj na obmedzenie automobilovej dopravy v tejto lokalite," píše Vallo. Parkovanie mimo odporúčaných odstavných plôch nebude možné, a to z dôvodu zachovania zákonom požadovanej šírky jazdných pruhov. "Zaparkované vozidlá, ktoré zasahujú mimo vozovky, porušujú zákon o cestnej premávke a poškodzujú zeleň. Rovnako je dôležitá aj prejazdnosť cesty pre záchranné zložky," upozorňuje Vallo. Mestská polícia bude preto autá, ktoré budú parkovať na prístupovej ceste na Kamzík, teda od parkoviska pri pamätníku po televíznu vežu, najskôr upozorňovať a neskôr riešiť ako dopravný priestupok. Mesto odporúča, aby vodiči svoje autá zaparkovali na plochách na to určených. Urobiť tak môžu na parkovisku pre reštauráciou Stroodel či na kraji rozšírenej časti asfaltovej cesty medzi reštauráciou a Kamzíkom. Parkovanie bude možné aj na spevnenej ploche pri odbočke k televíznej veži alebo na parkoviskách zariadení v danej lokalite. Ak návštevníci nevyhnutne auto nepotrebujú, magistrát odporúča MHD, konkrétne trolejbus linky 203 (zastávka Koliba) alebo elektrobus linky 144, ktorý počas voľných dní premáva v 15-minútových intervaloch.


Kiska ostáva prezidentom do Čaputovej inaugurácie

Prezidentský sľub je predpísaný priamo Ústavou.

BRATISLAVA. Víťazka druhého kola prezidentských volieb podľa predbežných výsledkov Zuzana Čaputová sa oficiálne stane prezidentkou Slovenskej republiky 15. júna. Dovtedy ostáva prezidentom Andrej Kiska. Čaputová je prvá žena v tejto funkcii, pred ňou tento post zastával Michal Kováč, Rudolf Schuster, Ivan Gašparovič a Andrej Kiska. Čaputová sa prezidentkou stane zložením prezidentského sľubu, čo skontroluje predseda alebo predsedníčka Ústavného súdu SR. Prezidentský sľub je predpísaný priamo Ústavou SR. „Sľubujem na svoju česť a svedomie vernosť Slovenskej republike. Budem dbať o blaho slovenského národa, národnostných menšín a etnických skupín žijúcich v Slovenskej republike. Svoje povinnosti budem vykonávať v záujme občanov a zachovávať i obhajovať ústavu a ostatné zákony. Sľubujem,“ povie počas inaugurácie Čaputová. Šéf ústavného súdu bude musieť potvrdiť, či sľub zložila v súlade s ústavou. Problémom je, že pre spory v koalícii nie je v súčasnosti Ústavný súd SR kompletný. Poverená predsedníčka je momentálne Jana Baricová.Keďže Čaputová ako prezidentka bude zároveň vrchnou veliteľkou ozbrojených síl, v deň inaugurácie ju čaká aj pozdrav a prehliadka jednotiek Ozbrojených síl SR. Na programe by mala byť aj omša a slávnostná recepcia. Zaujímavosťou je, že Čaputová sa už na slávnostnej recepcii po prezidentskej inaugurácii zúčastnila – bola medzi pozvanými na recepciu pri príležitosti inaugurácie prezidenta Andreja Kisku.


V Česku vzniká nový digitálny denník, ktorý bude spolupracovať s Denníkom N

Noviny povedie bývalý šéfredaktor Aktuálně.cz Pavel Tomášek.

BRATISLAVA, PRAHA. Od jesene bude v Česku vychádzať nový primárne digitálny denník inšpirovaný slovenským Denníkom N. „Noviny budú so slovenským médiom aj úzko spolupracovať a Denník N bude aj ich spolumajiteľom,” informuje o tom Denník N. Za projektom stojí skupina investorov blízka Nadačnému fondu nezávislej žurnalistiky. Hlavnými investormi sú Jaroslav a Silke Horákovci, majitelia najväčšieho českého knižného vydavateľstva Albatros Media, ďalej Martin Vohánka, filantrop a podnikateľ, a Libor Winkler, ktorý je tiež podnikateľ a filantrop. Redakciu bude viesť bývalý šéfredaktor Aktuálně.cz Pavel Tomášek. Názov denníka zatiaľ nie je známy. Noviny sa plánujú orientovať na digitálnych predplatiteľov z internetu, avšak budú mať aj papierovú podobu.


Do Bratislavy príde Trnava, polícia upozorňuje na dopravné obmedzenia

Nové Tehelné pole privíta prvý súťažný zápas.

BRATISLAVA. Polícia upozorňuje vodičov na dopravné obmedzenia, ku ktorým môže dôjsť v súvislosti s nedeľným futbalovým zápasom Slovan Bratislava - Spartak Trnava na novom Tehelnom poli. V okolí štadióna a na trase presunu fanúšikov môže dôjsť k čiastočným obmedzeniam v doprave. Informovala o tom bratislavská krajská hovorkyňa Lucia Mihalíková. "Dopravné obmedzenia sa budú týkať predovšetkým Vajnorskej, Príkopovej, Viktora Tegelhoffa a Bajkalskej ulice," spresnila hovorkyňa. Dopravní policajti budú podľa jej slov situáciu v cestnej premávke monitorovať a na základe jej vývoja budú pripravení operatívne reagovať. "Vodičov v tejto súvislosti žiadame, aby pri prejazde uvedeným úsekom zvýšili svoju pozornosť a riadili sa pokynmi príslušníkov Policajného zboru," dodala.


Slovan si upevnil prvenstvo, futbalisti DAC doma zaváhali
Slovensko
 Anglicko
 Španielsko
 Nemecko
 Taliansko
 Francúzsko
 Česko

Nitra zvíťazila prvý raz od polky septembra.

BRATISLAVA. Čierna série futbalistov FC Nitra vo Fortuna lige 2019/2020 je minulosťou. Tím spod Zobora v sobotňajšom súboji 14. kola zdolal pred vlastnými fanúšikmi Spartak Trnava tesne 1:0 (1:0) a v najvyššej domácej súťaži bodoval prvýkrát od 14. septembra. Medzitým Nitra zaznamenala päť ligových prehier. Hrdinom domáceho kolektívu sa stal Milan Ristovski, legionár zo Severného Macedónska. Dvadsaťjedenročný stredopoliar prekonal brankára Dobrivoja Rusova v 39. minúte a v konečnom účtovaní to bol jediný zápas v zápase. Napriek zisku troch bodov zostáva Nitra na predposlednom 11. miesto tabuľky. Slovan Bratislava doma na Tehelnom poli zdolal Senicu gólmi Kenana Bajriča a Rafaela Rataa, do tabuľky si pripísal ďalšie tri body a upevnil si pozíciu lídra celej súťaže. Futbalisti Slovana majú aktuálne náskok piatich bodov pred Žilinou, ktorá v nedeľu nastúpi proti Trenčínu. Menším prekvapením je zaváhanie Dunajskej Stredy, ktorá v sobotu doma iba remizovala 0:0 so Sereďou. Na vedúce duo tak stratila ďalšie dva body a v tabuľke je tretia o bod za druhou Žilinou. DAC nepredĺžil sériu víťazstiev v domácej súťaži, v ktorej bodoval naplno v predchádzajúcich štyroch súbojoch. Futbalisti Michaloviec pred vlastnými priaznivcami nad Zlatými Moravcami dvakrát viedli, napokon však po remíze 2:2 získali iba bod. Domácich poslal do vedenia v 30. min Lazarus Rota, na jeho gól však odpovedal tesne pred polčasom Senad Jarovic. Zemplínčania sa tešili aj v 64. min po zásahu striedajúceho Christosa Kountouriotisa, ale opäť Jarovič zabezpečil deľbu bodov. Nováčik súťaže FK Pohronie Žiar nad Hronom Dolná Ždaňa zostáva na dne ligovej tabuľky, v sobotu doma prehral s Ružomberkom tesne 1:2. Hostia získali potrebný náskok už v prvom polčase, po zmene strán Michal Klec už len znížil vedenie Ružomberku.Fortuna liga 2019/2020 - 14. kolo - výsledky - sobota Gól: 39. Ristovski. Rozhodovali: Chmura - Hrčka, Ádám, ŽK: Fabiš, Ristovski, Bilovský, Farkas - Lovat, Grendel, 743 divákov Nitra: Šípoš - Kuník, Farkaš, Podhorin - Bilovský, Faško - Fabiš (81. Magda), Gatarič, Chobot - Ristovski, Šefčík (88. Danek) Trnava: Rusov - Turňa (46. Gamboš), Mesík, Mitrea, Lovat - Diogo, Halilovič, Tešija, Dangubič (70. Grendel) - Yilmaz, Tavares (55. Sobczyk) /Zdroj: TASR/ Ricardo José Moutinho Chéu, tréner Trnavy: "Z našej strany veľmi zlý výkon. Hrali sme nervózne. Strácali sme lopty a pôsobili unaveným dojmom. Mali sme v nohách dva ťažké zápasy a trošku nás to emocionálne položilo. Prehrávali sme po nádhernom góle. Nitra hrala dobre, organizovane a čakala na svoje šance. Mali veľa brejkov. My sme sa snažili hrať jednoduchšie, ale nedarilo sa nám to. Dnes sme si tú prehru naozaj zaslúžili. Je mi ľúto našich fanúšikov, ktorí cestujú s nami, povzbudzujú nás a my sme im pripravili 4 prehry a vypadnutie z pohára. " Gergely Geri, tréner Nitry: "Sme šťastní, že sme prelomili sériu negatívnych výsledkov. Veľmi nám pomohol výsledok s Liptovským Mikulášom. Nie predvedená hra, ale výsledok. Dnes sme sa zamerali na dobre organizovanú obranu, z ktorej sme chceli vychádzať do rýchlych protiútokov. Vychádzalo nám to a strelený prvý gól dal chlapcom silu. Išli sme za tým víťazstvom celý zápas a dnes sa k nám priklonila aj šťastena, že sme nedostali lacné góly." Góly: 29. Twardzik (z 11 m), 42. Regáli - 59. Klec. Rozhodovali: Glova - Pozor, Borsányi, ŽK: Jacko, Bartoš - D. Takáč, 1071 divákov Pohronie: Jenčo - Tesák (52. Klec), Nosko, Bartoš, Župa - Jacko, Dzurík - Hrnčár, Pellegrini, Blahút (77. Mazan) - Zachara (46. Mészáros) Ružomberok: Macík - Čurma, J. Maslo, Twardzik, Mojžiš - Zsigmund - Kojnok (88. Jedinák), Kostadinov, D. Takáč (90.+ Múdry) - Bobček, Regáli (90.+ R. Kružliak) /Zdroj: TASR/ Mikuláš Radványi, tréner Pohronia: "Do zápasu sme vstúpili dobre, do prvého inkasovaného gólu z penalty sme hrali to, čo sme chceli hrať. Avšak v podstate za desať minút sme si tento zápas prehrali. Urobili sme dve naivné chyby, ktoré sa nemôžu robiť a tým sme súpera posadili na koňa. V druhom polčase musím pochváliť hráčov, dokázali znížiť na rozdiel gólu, nechali na ihrisku všetko, no bohužiaľ sme vyrovnávajúci gól už nedali. Veľmi sa nadrieme na každý gól. Súper je v inom psychologickom rozložení, je na víťaznej vlne. To sa o nás povedať rozhodne nedá. Navyše sa nám zranili hráči. Musíme bojovať a veriť, že nám to raz futbalový Boh oplatí." Ján Haspra, tréner Ružomberka: "Zápasu s Pohroním som sa veľmi obával. Pretože sme mali nahustený program. Úvod bol z našej strany rozpačitý. Neboli sme dostatočne živí, povedal by som priam až ospalí. No s pribúdajúcimi minútami sme začali tempo našej hry stupňovať a podarilo sa nám streliť dva góly. Všetko nasvedčovalo tomu, že zápas je rozhodnutý, ale v druhom polčase nám strelil súper gól, znížil a zdramatizoval zápas, trošku nám to sťažil. Musím však pochváliť chlapcov, že to veľkou túžbou a obetavosťou udržali a vyhrali." Góly: 45.+2 Bajrič, 68. Ratao. Rozhodovali: Kráľovič - Weiss, Kováč, ŽK: Rabiu - Didiba, 4450 divákov Slovan: Greif - Medveděv (83. Pauschek), Bajrič, Božikov, Suchockij - Ljubičič, Rabiu (74. De Kamps) - Daniel (73. Dražič), Nono, Moha - Ratao Senica: Vorel - Yenne, Addo, Favaro, Didiba, Cascardo (12. Totka) - Castaneda, El Moudane, Baumgartner (61. Akinyoola), Klapan - Sulley /Zdroj: TASR/ Ján Kozák ml., tréner Slovana: "Sme spokojní, až na prvých dvadsať minút, keď sme boli pomalší aj pre aktivitu Senice po našu šestnástku, sme to mali úplne pod kontrolou. Dali sme dva pekné góly, teším sa z víťazstva. Nie je to ľahké, takže spokojnosť." Michal Ščasný, tréner Senice: "Gratulujem Slovanu k víťazstvu, myslím si, že je úplne zaslúžené. Mali viac šancí, kombinovali dopredu, my sme ukázali dopredu veľmi málo. Bola šanca hrať dobrý futbal, ale chýbali nám odvaha a dravosť. Prehrali sme zaslúžene." ŽK: M. Vida, K. Vida - Rorič, Cleber. Rozhodovali: Marhefka - Ferenc, Jekkel, 6887 divákov DAC: Jedlička - Blackman, Kružliak, Beskorovajnyj, Davis - M. Vida (46. Oravec) - Divković (81. Taiwo), Ronan, Kalmár, K. Vida (72. Fábry) - Ramirez Sereď: Iliev - Dabó, Djiby Ba, Hučko, Slaninka - Metalsi (63. Adekuoroye), Rorić - Morong (86. Špehar), Pankaričan, Iván (78. Cleber) - Louka /Zdroj: TASR/ Peter Hyballa, tréner DAC-u: "Prvý polčas bol veľmi zlý, v druhom polčase sme dominovali. Hrali sme viac po krídlach, po štandardkách si vytvorili aj šance. Štyridsať-štyridsaťpäť minút sme hrali dobre, čo dnes nestačilo. Z dnešného výkonu som veľmi sklamaný." Slavče Vojneski, tréner Serede: "Dnešný zápas by som rozdelil na dva polčasy. V prvom sme dodržali taktiku, získali sme veľa lôpt, snažili sme sa o protiútoky. Vytvorili sme si aj šance, ale nepremenili sme ich. V druhom polčase bol súper lepší, kontroloval hru, my sme boli zatlačení do defenzívy. Chceli sme využiť a vytvoriť šance. Nakoniec sa to skončilo 0:0, sme šťastní, že sme remizovali. Góly: 30. Rota, 64. Kountouriotis - 45.+ Jarovič, 83. Jarovič. Rozhodoval: Pavlík, ŽK: Pino Soler, 821 divákov. MFK Zemplín Michalovce: Kira - Rota, Carrillo, Pino Soler, Vojtko (60. Mensah) - Savvidis - Kvocera (85. Kvocera), Žofčák, Pedro, Popovic (44. Kountouriotis) - Sidibé FC ViOn Zlaté Moravce: Pindroch - Čögley, Asanovič, Tóth, Brašeň - Grozdanovski (64. Jacy), Duga - Kovaľ, Richtárech (81. Gustavo), Švec (68. Silvio) - Jarovič


Brankár brutálne kopol súpera do hlavy, dostal štvorročný dištanc

Dvadsaťdvaročného Čiľana priamo na trávniku zadržala polícia.

SANTIAGO. Čilská futbalová asociácia (ANFA) vymerala až štvorročný dištanc Claudiovi Abarcovi za kopanec do tváre Diega Díaza, ktorému spôsobil trojnásobnú zlomeninu čeľuste. Brankár tímu General Velásquez sa znížil k brutálnemu zákroku v stretnutí nižšej súťaže proti klubu Estación Central. Dvadsaťdvaročného surovca Abarcu priamo na trávniku zadržala polícia, noc strávil vo väzbe. Díaz putoval do nemocnice. Informoval server espnfc.com.


Šéf nemeckej diplomacie rokoval v Ríme s talianskym rezortným partnerom

Heiko Maas uskutočnil návštevu iba čosi viac ako týždeň po tom, čo prevzal riadenie ministerstva v Berlíne.

RÍM. Za úzku nemecko-taliansku spoluprácu bez ohľadu na blížiaci sa proces formovania novej talianskej vlády sa v piatok v Ríme vyslovil pri nástupnej návšteve Talianska nový šéf nemeckej diplomacie Heiko Maas. Informácie priniesla tlačová agentúra DPA. "Taliansko je pre nás jedným z hlavných partnerov v Európe," vyhlásil hosť z Berlína po stretnutí s úradujúcim talianskym rezortným partnerom Angelinom Alfanom. Práve tento fakt by mala signalizovať podľa jeho slov i piatková cesta do Ríma, ktorú uskutočnil iba čosi viac ako týždeň po tom, čo prevzal riadenie ministerstva zahraničných vecí v Berlíne. Iba spoločne sa môže podariť posilniť a ďalej rozvíjať Úniu, naznačil nemecký minister. Heiko Maas, ktorý navštívil po nástupe do úradu už aj Paríž, Varšavu a Brusel, zavítal do Ríma v deň ustanovujúceho zasadnutia novovzoleného talianskeho parlamentu. Súčasťou jeho programu vo Večnom meste boli aj stretnutie so študentmi a schôdzka s vojakmi pôsobiacimi v misii Európskej únie v Stredozemnom mori.


Magistrát predstaví parkovaciu politiku aj na verejných diskusiách

Mesto na diskusiách odpovie aj na otázky obyvateľov.

BRATISLAVA. Pripravovanú parkovaciu politiku v Bratislave chce hlavné mesto predstaviť Bratislavčanom aj prostredníctvom verejných diskusií. Tie sú v najbližších dňoch naplánované v piatich bratislavských mestských častiach. V pondelok sa jedna z nich bude konať od 18.00 h v spoločenskej sále miestneho úradu v bratislavskej Vrakuni. Bratislavská samospráva spresňuje, že spoločne so starostkami a starostami mestských častí predstaví na diskusiách základné princípy plánovanej rezidentskej parkovacej politiky a odpovie na otázky obyvateľov. "Dopravná situácia v Bratislave je neúnosná. Cesty nedokážeme nafúknuť a počet áut v meste neustále rastie. Jednotná rezidentská parkovacia politika umožní Bratislavčankám a Bratislavčanom lepšie zaparkovať tam, kde bývajú a zároveň pomôže odľahčiť dynamickú dopravu v meste," tvrdí bratislavský magistrát. Parkovaciu politiku chcú zavádzať postupne od druhej polovice roka 2020 v lokalitách a v časoch, kde je najväčší problém s parkovaním. "Bratislava je jedno z posledných väčších európskych miest, ktoré parkovaciu politiku ešte nemá," podotklo hlavné mesto. O tom, kedy a za akých podmienok bude parkovacia politika prijatá, však majú rozhodovať v júni bratislavskí mestskí poslanci. Ďalšie diskusie o parkovacej politike sú zatiaľ naplánované v utorok (7. 5.) o 17.00 h v Nemeckom kultúrnom dome v Rači. Vo štvrtok (9. 5.) o 17.30 h v sále Radošinského naivného divadla na Záhradníckej v Ružinove a v ten istý deň o 17.00 h aj v Staromestskej sieni v budove miestneho úradu Staré Mesto. V Dome kultúry Zrkadlový háj v Petržalke 15. mája o 18.00 h a v Karlovej Vsi 27. mája o 17.00 h v Kultúrnom dome na Molecovej. "Vymenované diskusie v príspevku sú doteraz potvrdené. Plánujeme prísť do väčšiny mestských častí a o každej plánovanej diskusií budeme informovať," napísal na sociálnej sieti primátor Bratislavy Matúš Vallo. Parkovacia politika podľa mestského návrhu nemá platiť vo všetkých mestských častiach. Dotknúť sa to má zhruba pätiny áut v hlavnom meste. Magistrát navrhuje štyri tarifné pásma za hodinové parkovania, kde sa má platiť od 0,50 eura do dvoch eur za hodinu. Rezidenti si majú za parkovaciu kartu zaplatiť za prvé auto v domácnosti 49 eur za rok, za druhé 150 eur a za tretie 500 eur za rok. Abonenti od 500 až po 1500 eur za rok. Verejnosť sa môže dozvedieť viac o plánovanej parkovacej politike v Bratislave na webe hlavného mesta.


Trump pod tlakom verejnosti vzdal oficiálne hold McCainovi

Americký prezident uviedol, že rešpektuje službu senátora.

WASHINGTON. Americký prezident Donald Trump pod tlakom verejnosti v pondelok nakoniec vydal oficiálne vyhlásenie, v ktorom vzdal hold zosnulému senátorovi Johnovi McCainovi. Zároveň nariadil, aby vlajky USA na vládnych budovách boli až do nedeľňajšieho pohrebu jeho straníckeho rivala spustené na pol žrde, informovala agentúra DPA. Trump vo svojom stanovisku uviedol, že napriek politickým rozdielom rešpektuje "službu senátora McCaina pre našu krajinu". Ďalej oznámil, že požiadal personálneho šéfa Bieleho domu Johna Kellyho, ministra zahraničných vecí Jamesa Mattisa a bezpečnostného poradcu Johna Boltona, aby jeho vládu zastupovali na spomienkovej bohoslužbe. Šéf Bieleho domu kondoloval McCainovej rodine iba prostredníctvom krátkej správy na Twitteri, v ktorej sa však nevyjadril k jeho pôsobeniu. Denník Washington Post v pondelok napísal, že Trump odmietol oficiálne uznať zásluhy McCainova počas služby v armáde a ako senátora. V návrhu vyhlásenia, ktoré však nakoniec nebolo zverejnené, bol tento vietnamský vojnový veterán označený za "hrdinu". Americká vlajka na Bielom dome bola v sobotu večer po smrti senátora spustená na pol žrde, ale v pondelok ju už znovu vytiahli. Po Trumpovom nariadení bola opäť spustená na pol žrde.


Anderson triumfoval vo Viedni a zaistil si účasť na Turnaji majstrov

Juhoafričan porazil vo finále Japonca Nišikoriho.

VIEDEŇ. Juhoafričan Kevin Anderson vyhral v nedeľu vo finále dvojhry na tenisovom turnaji ATP Erste Bank Open vo Viedni nad Japoncom Keiom Nišikorim 6:3 a 7:6 (3). Nasadený hráč číslo dva pokoril turnajovú päťku za 1:55 hod. a zaistil si tak účasť na koncoročnom Turnaji majstrov ATP Finals v Londýne. Pre 32-ročného Andersona je to piaty turnajový triumf vo dvojhre v kariére na profiokruhu. Zinkasoval zaň 473.865 eur pred zdanením. Anderson je po 23 rokoch druhým Juhoafričanom, ktorý sa kvalifikoval na ATP Finals. Pred ním sa to podarilo v roku 1995 Wayneovi Ferreirovi. Anderson je šiestym tenistom s istotou účasti v Londýne, pridal sa ku kvintetu Rafael Nadal, Novak Djokovič, Juan Martin del Potro, Roger Federer a Alexander Zverev. ,,Veľa to pre mňa znamená, že som tu vo Viedni vyhral môj prvý 500-vkový turnaj ATP. Bol to boj, v ktorom som sa napokon tešil ja," povedal pre ORF tohtoročný wimbledonský finalista, ktorý v tomto roku vyhral druhý turnaj. Ten prvý vo februári v New Yorku. Kevin Anderson (2-JAR) - Kei Nišikori (5-Jap.) 6:3, 7:6 (3)


Opozícia neuspela, ministerka Matečná zostáva vo funkcii

Ministerke poslanci vyčítajú pochybné prerozdeľovanie financií v agrosektore.

BRATISLAVA. Ministerka pôdohospodárstva a rozvoja vidieka Gabriela Matečná (nom. SNS) ostáva vo funkcii, zámer opozície odvolať ju nevyšiel. Za vyslovenie nedôvery Matečnej vo štvrtok večer hlasovalo len 60 poslancov zo 134 prítomných. Po vyše desaťhodinovej rozprave šéfku rezortu pôdohospodárstva podľa očakávania podržali všetci prítomní poslanci SNS a Mosta-Híd. Proti bola aj väčšina Smeru, zdržali sa Marek Maďarič a Vladimír Matejička. Za vyslovenie nedôvery hlasovali poslanci SaS, OĽaNO, Sme rodina, ĽSNS a väčšina nezaradených. Peter Marček a Peter Holúbek (obaja nezaradení) sa zdržali. Opozícia chcela Matečnú odvolať, lebo ju viní z toho, že zaviedla nekalé praktiky do prerozdeľovania finančných prostriedkov určených pre Slovensko v rámci Spoločnej poľnohospodárskej politiky. Poslanci jej zároveň vyčítali, že ešte ako generálna riaditeľka Slovenského pozemkového fondu zaviedla podvodné praktiky, o čom "existujú nespochybniteľné dôkazy". V neposlednom rade je v dôvodovej správe tvrdenie, že Matečná pokračuje v nekalých praktikách aj ako ministerka a zastupuje skôr oligarchov ako skutočných roľníkov, pričom svojím konaním ohrozuje budúce zdroje pre Slovensko na regionálny rozvoj. Podpredsedníčka parlamentu Lucia Ďuriš Nicholsonová (SaS) zhrnula, že Matečná je zodpovedná za subvenčné podvody, na základe ktorých boli poskytnuté agrodotácie na vybetónované plochy, za neoprávnené vyplácanie platieb na cudzie pozemky, za poskytovanie dotácií výpalníkom a rôznym organizovaným skupinám, za likvidáciu viacerých samostatne hospodáriacich roľníkov, za to, že podporovala podvodné praktiky ešte aj ako šéfka SPF a napokon nesie plnú vinu za krízu v agrorezorte, lebo je neoddeliteľnou súčasťou agrochobotnice. Podľa Petra Pčolinského (Sme rodina) sa nemožno tváriť, že všetko je v poriadku, ide len o individuálne zlyhania a systém je dobrý. "Ten asi dobrý nebude, ak ste mali v uliciach tisíce farmárov na traktoroch, ak vystupovali v Európskom parlamente. Pomaly každý deň čítame o nejakých kauzách, pochybeniach Pôdohospodárskej platobnej agentúry, o talianskych a albánskych mafiách. Ak niekto tvrdí, že nie je dôvod na vyvodenie politickej zodpovednosti, je alebo chce byť politicky slepý," odkázal opozičný poslanec s tým, že Matečná nemá žiadne riešenia, ako agrosektor naštartovať. Matečná všetky obvinenia odmietla, označila ich za účelové a klamstvá. Opozičných poslancov sa pýtala, čo oni urobili pre napredovanie slovenského poľnohospodárstva a pre to, aby odhalili pôsobenie talianskych skupín na východe Slovenska. "Kým my riešime konkrétne problémy, opozícia zvoláva tlačovky a hovorí, aké je všetko zlé. Ide o snahu za každú cenu škandalizovať a znevažovať slušných ľudí, farmárov. Kde ste boli doteraz? Čo konkrétne ste urobili pre to, aby sa naše poľnohospodárstvo posunulo dopredu? Ako je možné, že ste neodhalili pôsobenie talianskych skupín?" obrátila sa na opozičných poslancov ministerka. Podľa nej opozícia nemá skutočnú snahu pomôcť farmárom. V téme talianskych podnikateľov Matečná podľa vlastných slov nemá čo tajiť. Upozornila, že nájomné zmluvy s Rodovcami boli podpísané pred 15 rokmi. Poukázala, že za ministrovania Zsolta Simona (nezaradený) dostali osoby, o ktorých opozícia hovorí ako o talianskych mafiánoch, "pol miliardy slovenských agrodotácií". "Bol to najvyšší objem, ktoré títo talianski farmári na Slovensku dostali," vyhlásila Matečná. Skritizovala aj ďalších opozičných poslancov, ktorí podľa nej preukazujú absolútnu neznalosť z poskytovania dotácií aj pozemkového práva. V súvislosti s dotáciami, ktoré poskytuje Pôdohospodárska platobná agentúra (PPA), ministerka zdôraznila, že každoročne opakovane rieši problematické žiadosti o dotácie. Dochádza tam ku vzniku tzv. sporného práva. "PPA nedokáže objektívne určiť právo užívania, a preto na spornú výmeru neposkytuje platbu žiadnemu zo sporných žiadateľov," vysvetlila. V roku 2016 bolo podľa jej slov sporných prípadov 76 z takmer 19.000 žiadateľov. "Čo je 0,14 percenta výmery," vyčíslila Matečná s tým, že nejde teda o systémové zlyhanie. "Medializované prípady boli individuálne zlyhania jednotlivcov. PPA nepochybila a za žiadnych okolností nedošlo k systémovému zlyhaniu," vyhlásila v pléne Matečná.


Bratislavský Volkswagen oznámil konkrétne plány, zmenší sa o tritisíc ľudí

Volkswagen opatrenia potvrdil, čísla nie.

BRATISLAVA. Najväčšia slovenská automobilka, bratislavský Volkswagen, oznámila zamestnancom konkrétne plány na zníženie počtu zamestnancov o tritisíc. Ako informuje týždenník Trend, jej plán znižovania počtu zamestnancov, spojený s úpravou zmenového plánu, by sa mal realizovať ešte do júna tohto roku. Kvôli škrtaniu zmien majú zamestnanci bratislavského Volkswagenu prísť aj o viaceré príplatky. Plán oznámený zamestnancom podľa Trendu hovorí, že 800 zamestnancom so zmluvami na dobu určitú nemajú byť zmluvy predĺžené, 400 zamestnancov Audi Hugaria sa má vrátiť do materskej fabriky v Maďarsku, 600 ľudí má odísť v rámci prirodzenej fluktuácie a 600 agentúrnym zamestnancom spoločnosť plánuje nepredĺžiť zmluvy. Okrem toho má byť 500 zamestnancov závodu vyslaných na dočasnú výpomoc do ostatných fabrík koncernu Volkswagen. Tieto čísla sa však môžu vo finále líšiť v závislosti od vývoja situácie. Informovanie zamestnancov ohľadom konkrétnych opatrení potvrdila napokon aj samotná spoločnosť Volkswagen Slovakia, hoci tá o presných číslach nehovorí. „Volkswagen Slovakia upravuje zmenové modely a s tým súvisia opatrenia, ktoré sa dotknú väčšieho počtu spolupracovníkov,“ uvádza sa v reakcii spoločnosti, ktorá potvrdila aj to, že ide napríklad o nasadenie spolupracovníkov v sesterských závodoch koncernu Volkswagen, návrat kolegov z Audi Hungaria späť do ich materskej spoločnosti či nenahrádzanie prirodzenej fluktuácie zamestnancov. „Popritom plánujeme selektívne predlžovať zmluvy na dobu určitú a reštriktívnejšie nasadzovať agentúrnych zamestnancov,“ dodáva spoločnosť. Volkswagen Slovakia hovorí, že aktuálne nasadzované opatrenia majú zabezpečiť dlhodobú perspektívu závodu. Cieľom úpravy zmenových modelov počas roka 2019 v dvoch výrobných segmentoch má byť zefektívnenie chodu firmy do roku 2025 o 30 percent. V oboch dotknutých zmenových segmentoch má prísť pokles o jednu zmenu. V segmente SUV sa má fabrika vrátiť k 3-zmennému modelu z kontinuálneho 4-zmenného. V segmente malých mestských vozidiel sa uskutoční úprava z dvojzmennej prevádzky na jednozmennú. Spoločnosť chce pritom údajne napomôcť ľuďom, ktorí majú odísť, zriadením pracoviska s funkciou ako dočasný úrad práce. Toto pracovisko priamo v závode má pomáhať ľuďom pri hľadaní ďalšej práce.


Sovy už ohlasujú príchod jari

V Bratislave a jej blízkom okolí žije sedem z desiatich druhov sov, ktoré sa vyskytujú na Slovensku.

BRATISLAVA. Je večer a ornitológ Ján Dobšovič si na kraji lesa na Železnej studienke priloží ruky k ústam. Vylúdi hlboké "kuu, hu huuuuuuuuh". Imitáciou hlasu samčeka sovy obyčajnej sa snaží k sebe prilákať týchto skrytých obyvateľov lesov. Po chvíľke, keď sa odpovede nedočká ani po opätovnom zahúkaní, požije modernú techniku. Z mobilu cez zosilňovač pustí nahrávku reálneho húkania sovieho samčeka. Po chvíľke mu odpovedia až dvaja. Jeden z nich sa na potencionálneho soka dokonca priletí pozrieť osobne. Za jasnej noci je jeho typickú čiernu siluetu ticho letiacu nad korunami stromov dobre vidieť. Obdobie hniezdenia, a teda najideálnejšie obdobie na pozorovanie sov, sa práve začína. „Sovy najčastejšie počujeme v období, keď sa samček snaží chrániť svoje teritórium a prilákať k sebe samičku,“ vysvetľuje Ján Dobšovič z agentúry watching.sk špecializujúcej sa na pozorovanie prírody. Na to im slúžia najmä zvukové prejavy, ktoré sú v tomto období veľmi typické. Sovy začínajú hniezdiť veľmi skoro, už vo februári. Ozývať sa prestanú, až keď už samička sedí na vajíčkach alebo sa vyliahli mláďatá. V tom čase chcú byť menej nápadné a počas kŕmenia mláďat naviac majú iné starosti. Sovy obyčajné sa ešte zvyknú ozývať po vyletení mladých z hniezda. Ale keďže rodičia svoje mláďatá dokonale rozoznajú podľa hlasu, na nahrávky cudzích mláďat či imitácie húkania už nereagujú. Sova obyčajná je jednou z dvoch najbežnejších druhov sov na Slovensku. Žije prakticky v každom lese a výnimkou nie sú ani lesy v Bratislave a jej okolí. „Na rozdiel od druhého najbežnejšieho druhu, myšiarky ušatej, sa sova obyčajná dá dobre nalákať na vábničku,“ hovorí Ján Dobšovič. Myšiarka ušatá má relatívne tichý hlas a keďže na vábničku nereaguje tak dobre ako sova obyčajná, pozorovatelia musia čakať, kým sa sama prirodzene neozve. V prípade sovy obyčajnej sa na vábničku ozýva samec. Často sa okrem neho na votrelca prilieta pozrieť aj samička. Jej zvukový prejav je iný – sú to krátke a ostrejšie škreky. Pre záujemcov vo februári Ján Dobšovič každoročne organizuje týždeň vychádzok za sovami. V Bratislave ich vodí do lesov na Železnej studienke, v Rači a v Rusovciach a ukazuje im hlavne sovu obyčajnú. Týchto tajomných obyvateľov našich lesov sa im darí nielen počuť, ale pomerne často aj vidieť na vlastné oči. „Viacerí z účastníkov vychádzky tak mohli vidieť svoju prvú sovu v živote,“ povedal Ján Dobšovič. Veľmi zriedkavo sa môže stať, že sa sovy neozvú. Minulý rok, napríklad, náhle ochladenie sovy úplne poplietlo a tie sa prestali ozývať. „Toto nie je zoo, kde môžu návštevníci vidieť zvieratá v ohradách alebo klietkach. Takáto vychádzka je spojená s inou atmosférou. My ideme hľadať a skúšať, či sa ozve, alebo neozve,“ vysvetľuje Ján Dobšovič. 18., 20., 23. 2. - Železná studnička 19. 2. - Rača 21. 2. - Rusovce 22. 2. - Železná studnička s deťmi 24. 2. - Železná studnička (v anglickom jazyku) -vychádzky za sovami sa začínajú vždy o 18.30 h -prihlásiť sa treba na info@watching.sk - vychádzky trvajú 1,5 – 2,5 hod -organizátori odporúčajú mať baterku -cena je 3,50 eura pre dospelého, pre dieťa do 12 rokov 1,50 eur; každé ďalšie dieťa: 0,50 €, deti do 3 rokov zadarmo -viac informácií je na www.watching.sk a www.dravce.sk Sova sa od pradávna považuje za múdru. Vďačí za to veľkým, dopredu zasadeným očiam, vejárovito usporiadanému periu v tvárovej časti a relatívne veľkému mozgu. „Sovy sú spolu s papagájmi a krkavcovitými vtákmi s najdokonalejším mozgom, čo asi súvisí s veľmi citlivými zmyslami, akými sú zrak a sluch,“ hovorí Ján Dobšovič. Práve sluch majú naozaj veľmi dobre vyvinutý. Ich uši sú asymetrické a nie sú to charakteristické perové výrastky, ktoré majú na hlavách viaceré druhy sov, ale otvory skryté v perí. „Jeden ušný otvor je väčší ako druhý a navyše je umiestnený vyššie ako druhý. To im pomáha možnú potravu lepšie priestorovo lokalizovať,“ vysvetľuje Dobšovič. Vďaka takýmto unikátnym ušiam dokážu počuť – a aj uloviť – myš skrytú aj niekoľko desiatok centimetrov pod snehom. Pre sovy je tiež typické mäkké perie s hrebienkovitým okrajom. Umožňuje im úplne tichý let. Taktiež dokážu otočiť svoju hlavu takmer okolo svojej vlastnej osi. Kompenzujú si tak úzke zorné pole bez toho, aby pohybovali celým telom. Sovy tiež majú pokryté perím aj nohy, pričom jeden z prstov, tzv. vratiprst, vedia otočiť na jednu aj druhú stranu. Sovy sú veľmi užitočné vtáky aj pre ľudí, kedže podstatnou zložkou ich potravy sú hlodavce. „Už meno takej myšiarky ušatej naznačuje, že sa živí hlavne myšami,“ hovorí Dobšovič. Výr skalný, najväčší druh sovy nielen na Slovensku, ale aj na celom svete, vie uloviť aj líšku a neutečú mu ani zajace či králiky. V jeho potrave je prekvapivo aj veľa ježkov. Kuvičok vrabčí je zase špecialista na malé spevavce. A výrik obyčajný a kuvik obyčajný nepohrdnú ani hmyzom. Na Slovensku žije desať druhov sov, z nich až sedem žije v Bratislave a blízkom okolí. Nežijú tu iba kuvičok vrabčí, pôtik kapcavý a sova dlhochvostá. Druhý najbežnejší druh, myšiarka ušatá, sa stále častejšie usídľuje aj v mestách. „Keď nám niekto telefonuje, že máme tu kuvika, tak je to obyčajne mláďa tejto sovy dožadujúce sa potravy. Ozýva sa tenučkým, výrazným hláskom, čo niektorých obyvateľov irituje,“ hovorí Dobšovič. Trvá to približne dva týždne a oplatí sa to vydržať, keďže potom z okolia určite zmizne množstvo hlodavcov. Organizácia Ochrana dravcov na Slovensku vypočítala, že jedna myšiarka ušatá priemerne uloví až 750 hrabošov za rok. A keďže jeden hraboš dokáže zlikvidovať až dve kilá obilia ročne, myšiarka za rok zachráni až 1,5 tony obilia. Myšiarky ušaté sa v zime zdržujú vo väčších kŕdľoch a schovávajú sa najmä na ihličnatých ihličnatých stromoch, najčastejšie v okolí kostolov, škôl či parkov. „Zaujímavosťou je, že na jednom zimovisku môžu byť naraz až desiatky jedincov,“ hovorí Tomáš Veselovský z Ochrany dravcov na Slovensku. Spočítať, koľko myšiarok odpočíva v korunách stromov, nie je vôbec jednoduché. Sú tam dobre maskované. Boli prípady, keď Ochrane dravcov miestni ľudia nahlásili tri sovy sediace na tuji. V skutočnosti ich bolo 26. Keď sa cítia ohrozené, narovnajú sa a vystrú tzv. „ušká“, teda pierka na hlave. Pre ľudí asi najškaredší hlas má, paradoxne, vizuálne naša najkrajšia sova – plamienka driemavá. „Ozýva sa až takým chrčaním,“ vysvetľuje Ján Dobšovič. Dnes je najohrozenejšou sovou na Slovensku. Kedysi táto sova žila takmer na každom väčšom gazdovskom dvore či v kostolnej veži. Za posledné roky bol podľa informácií organizácie Ochrany dravcov na Slovensku potvrdený iba jeden prípad hniezdenia. Najstrašidejnejšie húkanie podľa Dobšoviča vydáva výr skalný pôtik kapcavý. „Je to, ako keď si predstavíte scénu z Hitchcockovho filmu Vtáci,“ hovorí.


BMW radu M si čoskoro s manuálnou prevodovkou nekúpite

Klasická manuálna, ako i dvojspojková prevodovka DTC budú minulosťou.

Podľa viceprezidenta divízie M Petera Quintusa bude klasická manuálna ako i dvojspojková prevodovka DTC minulosťou. Pre austrálsky blog drive.com.au sa vyjadril, že v horizonte 6-7 rokov budú tieto dva druhy prevodovky pre modely BMW M nedostupné. Podľa jeho slov sa automobilka vráti k automatickým prevodovkám. "Na trhu už vidíme automatické prevodovky s deviatimi a dokonca desiatimi rýchlosťami, takže v moderných automatických prevodovkách je mnoho nových technológií," povedal. I keď podľa neho mala prevodovka DTC dve výhody a to nižšiu hmotnosť a rýchlejšie radenie rýchlostí, v dnešnej dobe to už neplatí. "Mnohé výhody, ktoré táto prevodovka mala, zmizli, pretože nové automaty sú lepšie a múdrejšie." Zaujímavosťou je, že zánik manuálnej prevodovky, nie je kvôli čoraz prísnejším emisným normám. Problém je podľa neho v tom, že je čoraz ťažšie vyrobiť manuálnu prevodovku, ktorá by zvládla tak vysoký výkon. Quintus sa vyjadril, že výkon približne 335 kW (450 koní) a 600 Nm je viac-menej pre manuálnu prevodovku limitom z hľadiska životnosti, a že je dosť možné, že ďalšia generácia modelov M3 a M4 už bude bez manuálnej prevodovky.


Keď je národ je v depresii, manipulátori cítia šancu

Kto nehrá pokryteckú hru, seba samého odpisuje. Odkazuje to nová hra SND Zo života ľudstva.

Monika je zlaté dievča, ale v živote má smolu, jej otec kamsi zmizol a nezamestnaná mama utápa svoje nešťastie v alkohole. Darmo by chcela ovládať svoj život, je takmer isté, že z takej situácie ťažko nájde východisko. Aj sa to, žiaľ, potvrdí. Hovorí o tom dráma Zo života ľudstva, ktorú práve premiérovo uviedla Činohra SND. Ústredná postava Moniky je veľmi sympatická, dokonca ju mladá herečka Monika Potokárová aj citlivo, s pochopením a primeraným výrazom stvárnila. Zbytočne nevytŕča a herecky celkom vyspelo pracuje so situáciami, ktoré stavajú na dominancii mužských postáv v úlohách mačov. Dvaja muži Moniku balamutia nádejou, že dobre bude vtedy, keď bude zle. Keďže jej v živote chýba zdravý maskulínny vzor, o to ľahšie sa necháva zmanipulovať. Jeden do nej hustí ľavicové idey o hľadaní sociálnej rovnosti, druhý myšlienku nevyhnutnosti militantného poriadku. Jedinou možnosťou vymaniť sa z područia psychického aj fyzického násilia sa zdá práca pod ochranou bohatého oligarchu. Tá je však poznačená kolaboráciou so skorumpovanou spoločnosťou, kde majú moc peniaze. Hra Pavla Weissa sa pokúsila uchopiť biedu súčasného človeka v mnohých jej podobách a vykresliť modelové charaktery, ktoré ju môžu predstavovať. Rozpísal jednotlivé príbehové línie tak, že sa dali celkom logicky uchopiť. Pri práci s témou moci síce pružne, ale skôr okrajovo využil aj konkrétne mená, ktoré odkazujú na samotných „vládcov“ inscenácie v osobách riaditeľa činohry a režiséra. To bol jeden z osviežujúcich momentov, bohužiaľ, ich však v texte veľa nebolo. Nezabudol ani na hrozivý odkaz osudu spisovateľa Petra Pišťanka, pohral sa s motívom zániku starých industriálnych pamiatok, s dialógmi na tému vydierania, všimol si rodové určenia a stereotypy. Predstavil nešťastné prostitútky, neukojených extrémistov, dobráckych žobrákov, bezcitných intelektuálov aj súcitných boháčov. Do úst svojich postáv však vložil toľko moralistických vyhlásení, že bolo prakticky nemožné príbehu uveriť. A zrejme sa tak stalo aj preto, že hroziť apokalypsou bolo viac všeobecným než ľudským zámerom. Bosniansky režisér Dino Mustafič predsa dostal z hry maximum. Na scéne zhmotnil monštruozitu príbehu pomocou dvoch kovových konštrukcií, ktoré využíval v rôznych variáciách. So symbolikou deja pracoval striedmo, využil ju skôr cez choreografiu než cez kostýmy či scénu. Hercom to v konečnom dôsledku prospelo a odrazilo sa to na ich sústredenom prejave, generácie sa takpovediac zladili. Nie je to málo pre hru, no divákovi to nestačí. Celkový zážitok zostal totiž trpieť typickou slovenskou národnou depresiou, ktorú sme prostredníctvom aktuálnych tém mohli iba rozšíriť na celé ľudstvo. To sa v koži publika navyše nikdy nestotožní s myšlienkou, že v živote na celej čiare víťazí len pokrytectvo a ten, kto túto hru nehrá, sám sa odpisuje.


Deutsche Bank zaznamenala stratu spôsobenú reštrukturalizáciou

FRANKFURT NAD MOHANOM. Najväčšia nemecká banka Deutsche Bank spadla v druhom štvrťroku do straty 3,15 miliardy eur zo zisku 401 miliónov eur pred rokom. Tento vývoj je podľa oznámenia banky dôsledkom nákladov na reštrukturalizáciu, bez nich by banka bola zisková vo výške 231 miliónov eur. Doterajšie náklady na reštrukturalizáciu predstavovali 3,4 miliardy eur. Avšak keď Deutsche Bank začiatkom júla predstavila plán reštrukturalizácie, počítala s kvartálnou stratou 2,8 miliardy eur. Kvôli reštrukturalizácii majú banke vzniknúť do roku 2022 mimoriadne náklady 7,4 miliardy eur a jej výplatné listiny sa má skrátiť o zhruba 18.000 mien. Oznámenie o prepustení alebo o zmene pozície vo firme už dostalo viac ako 900 zamestnancov. Banka už v reštrukturalizácii značne pokročila. "Podstatná časť našich nákladov na reštrukturalizáciu sa prejavila už v druhom štvrťroku," povedal generálny riaditeľ Christian Sewing. Celkové tržby sa banke v štvrťroku znížili o šesť percent na 6,2 miliardy eur, pričom tržby dôležitej divízie obchodovania s dlhopismi klesli o štyri percentá. Tržby z predaja akcií a výnosy z obchodovania klesli o 32 percent. Banka predpokladá, že tohtoročné tržby budú nižšie ako za rok 2018. Deutsche Bank je popri amerických JPMorgan Chase, Bank of America a Citigroup považovaná za jeden z najdôležitejších finančných domov v rámci globálneho finančného systému. V posledných rokoch sa ale stretáva so stratami a nevyhýbajú sa jej ani škandály. V roku 2017 dostala banka pokutu 7,2 miliardy dolárov (približne 165 miliárd Sk) za nekalé praktiky pri predaji hypotekárnych cenných papierov.


Tusk navštívil Srbsko, s Vučičom rokoval aj o Kosove

Brusel je najväčším investorom a zahraničnoobchodným partnerom západobalkánskeho regiónu.

BELEHRAD. Význam usporiadania srbsko-kosovských vzťahov, ako aj európskej integrácie krajín západného Balkánu zdôraznil v stredu v Belehrade predseda Európskej rady Donald Tusk. Poľský hosť v službách Európskej únie na tlačovej konferencii v jazyku hostiteľskej krajiny pripustil, že je to náročná záležitosť, ktorú však označil za strategický krok, ktorý sa napokon vyplatí. Donald Tusk konštatoval, že Únia bola i doteraz spoľahlivým partnerom Srbska a ďalších krajín západného Balkánu - a tým zostane aj naďalej. V EÚ nikomu nič nevnucujú, avšak spoločnou prácou v nej možno dosiahnuť rozvoj a rozkvet a možno zachovať bezpečnosť, vzájomný rešpekt, demokraciu, ako aj národnú identitu. Brusel, ako zdôraznil Tusk, je najväčším investorom a najväčším zahraničnoobchodným partnerom západobalkánskeho regiónu, ale plány naznačujú aj možnosť ďalšieho rozšírenia tejto spolupráce. Predseda Európskej rady je na niekoľkodňovej okružnej ceste po balkánskych štátoch v rámci príprav májového summitu Únie a krajín regiónu v bulharskej Sofii, pripomenula tlačová agentúra MTI. Srbský prezident Aleksandar Vučič na spoločnej tlačovej konferencii uviedol, že pri zvládnutí kosovského problému sa musia Srbi najskôr vyrovnať sami so sebou, potom s kosovskými Albáncami a napokon s Úniou. Srbsko, ako podčiarkol jeho najvyšší predstaviteľ, splnilo všetky podmienky spomedzi opatrení smerujúcich k usporiadaniu situácie a aj naďalej zastáva názor, že je potrebné usilovať sa o kompromis. Vučič pripustil, že v tejto otázke nie je optimistom, avšak dodal, že Belehrad to nesmie vzdať, aby sa s týmto problémom nemuseli zaoberať už budúce generácie. Srbsko je pripravené akceptovať akýkoľvek kompromis, nie však, aby ho ponížili, podčiarkol.


V Egypte popravili troch členov hnutia Moslimské bratstvo

Organizácia Human Rights Watch: Priznanie si vynútili mučením.

KÁHIRA. Medzinárodná ľudskoprávna organizácia Human Rights Watch (HRW) v piatok oznámila, že v Egypte popravili troch členov hnutia Moslimské bratstvo, ktorí boli odsúdení na trest smrti po tom, ako si mučením a bitkami vynútili ich priznanie. Informovala o tom agentúra AP. Human Rights Watch uviedla, že rodinných príslušníkov popravených mužov úrady informovali o tom, že ich vo štvrtok popravili obesením, a vyzvali ich, aby si prišli do márnice vyzdvihnúť ich telá. Trojicu uznali minulý rok za vinnú z vraždy syna sudcu, ktorú podľa žaloby spáchali v roku 2014 v meste al-Mansúra. Podľa HRW sa údajne poradilo prepašovať z väzenia list jedného z týchto mužov, v ktorom opisoval mučenie a bitky. Zástupca riaditeľa HRW pre oblasť Blízkeho východu a severnej Afriky Michael Page povedal, že Egypt "spáchal očividné bezprávie, keď popravil trojicu mužov, ktorých 'priznania' získali pomocou elektrických šokov a inými druhmi mučenia". Egyptské ministerstvo vnútra v piatok popravu potvrdilo a dodalo, že väzenské orgány vykonali konečné nariadenie súdu po tom, ako bolo odvolanie obžalovaných zamietnuté. Od zosadenia Muhammada Mursího, ktorý bol tiež členom Moslimského bratstva, z postu prezidenta v roku 2013 vedú orgány proti jeho stúpencom tvrdé zásahy - zatkli a väznia tisíce ľudí a udeľujú im tvrdé tresty. Hnutie Moslimské bratstvo bolo v roku 2013 úradne zakázané a neskôr označené za teroristickú organizáciu. Jeho členovia a stúpenci sú odvtedy vystavení tvrdým zásahom egyptských úradov.


Anna Polívková: Po otcovi nezdedila len nos, ale aj herecký talent

V apríli pricestuje aj do Bratislavy, aby si zahrala na novom divadelnom festivale.

Anna Polívková (38) patrí k výrazným hereckým talentom medzi súčasnými českými hercami. Jej otec je úspešný herec Bolek Polívka a mama herečka Evelyna Steimarová. Steimarovci patria v českej republike k slávnemu hereckému rodu a Anna sa stala jeho pokračovateľkou. Okrem Anny má Bolek Polívka ďalších päť detí, no práve o nej sa hovorí, že zo svojho otca zdedila najviac, najmä výrazný profil a nos. „Premýšľala som nad plastikou nosa, ale nakoniec som túto myšlienku zavrhla, pretože to nepociťujem ako problém, ale jedinečnosť,“ vyhlásila herečka. Lásku k herectvu zdedila po rodičoch spolu s jej nevlastným bratom Vladimírom, ktorého má Polívka s herečkou Chantal Poullainovou. Študovala na konzervatóriu a následne sa rozhodla študovať neverbálne divadlo na HAMU. Dostala sa aj na Medzinárodnú školu pohybového divadla Jacqua Lecoqa v Paríži. Precestovala Európu s klaunským pouličným predstavením Skok kachny a Kanadu zasa s divadlom SaBooge Theater Company. V súčasnosti hosťuje v niekoľkých českých divadlách, nakrúca filmy a zahrať si príde aj na Slovensko. Loading
 ... Rovnako ako jej otec, aj Anna je ako herečka veľmi aktívna. Najviac miluje kombináciu hrania, tanca, pestrosť a rôznorodosť v hereckej práci. Tvorí vlastné autorské hry a ako priznala, často ich mení „za pochodu“, aj potom ako s nimi absolvuje premiéru. Jej druhým domov je divadlo La Fabrika, pôsobí však aj v Divadle na Jezerce. So svojím otcom hrá v hre DNA v Divadle Bolka Polívky. Keďže aj on miluje divadlo, nenechá si ujsť dcérine predstavenia. Aj keď je starší a skúsenejší, nemáva pred ním trému, iba v prípade, keď hrá v niečom, s čím nie je úplne stotožnená. Občas si zahrá aj na Slovensku. „Istý čas som chodievala na Slovensko dosť často, ale teraz väčšinou len na otočku. Na predstavenie a hneď späť. Ale mám na Slovensku zopár ľudí, ktorých považujem za svojich kamarátov a mám ich rada,“ povedala. Do Bratislavy sa vráti aj v dňoch 9. – 13. apríla 2018 vďaka novému Festivalu československého divadla. V rámci neho si zahrá v intímnej komédii, ktorá má provokatívny názov 8GB tvrdýho porna. Príbeh je napísaný z konverzácií na zoznamkách. „Je to citlivá hra mladého austrálskeho dramatika Declana Greena, ktorá nazerá do súkromia dvoch nešťastných mladých ľudí. Hrdinovia alebo lepšie povedané anti-hrdinovia tejto anti-lovestory sa vlastne ani neodhaľujú navzájom. To hra odhaľuje veľa o tom, ako premýšľajú a čo si myslia sami o sebe. On je ženatý. Ona má dve deti. Obaja sú nešťastní a chcú s tým niečo robiť. Ich cestu za šťastím sledujeme od trápneho zoznámenia sa až po rozpačité spoznávanie. Mužská postava myslí vlastne stále len na to porno. Názov hry zrejme poukazuje na dostupnosť konverzácií tohto typu na internete, ktorými sa postava v hre inšpirovala,“ vysvetlila novú hru. Na slovenské publikum sa teší: „Myslím, že slovenské publikum je porovnateľné s českým publikom. Srdečné, keď je spokojné. To, čo som mala možnosť vidieť zo slovenského divadla, ma väčšinou nadchlo. Máte krásny temperament!“ Na festivale, ktorý je venovaný 100. výročiu vzniku Československa, sa predstaví s divadlom LETÍ. Anna Polívková patrí momentálne medzi najobsadzovanejšie herečky. Hrá v seriáli Až po uši, nedávno do kín prišila filmová komédia Špindl, vidieť ju môžete aj v televíznom filme Policajné historky. Často si vyberá komediálne úlohy. Najnovšie ju uvidíte v komédii Dvě nevěsty a jedna svatba, ktorá do kín prichádza 26. apríla. Anna tu stvárňuje Máriu, typickú mestskú ženu, ktorá je stále single. Pracuje ako úspešná televízna moderátorka, no vo vzťahoch sa jej nedarí. Jej sestra Karolína plánuje svadbu, a tak sa Mária vracia za rodinou, aby tento šťastný moment spoločne oslávili. Celé sa to však zamotá, keď zistí, že ženíchom jej sestry je jej dávna láska a vzájomné city medzi nimi ešte stále neochladli. V súkromí sa jej v oblasti lásky zadarilo viac. Už viac ako štyri roky žije s partnerom Michalom Kurtišom, ktorý je tanečníkom aj hercom. Spočiatku si na ich vzťahu zgustol najmä bulvár, keďže Michal je od Anny o desať rokov mladší. V súčasnosti ich však verejnosť považuje za stabilný pár. Zoznámili sa spolu počas natáčania tanečnej súťaže Stardance v roku 2013, ktorú vyhrali a doma sa tak preslávili aj dokonalým tangom. Na základe toho vytvorila aj hru Tango o tango, kde spoločne vystupujú.


Nemecká polícia zakročila voči osobám podozrivým z radikalizmu

Razia sa zamerala proti ľuďom z islamistických kruhov.

KOLÍN NAD RÝNOM. Polícia v západonemeckej spolkovej krajine Severné Porýnie-Vestfálsko podnikla vo štvrtok nadránom razie zamerané proti ľuďom z islamistických kruhov, ktorí boli označení za možné riziko pre verejnosť. Informovala o tom tlačová agentúra DPA. Stredobodom zásahu bol byt v meste Düren, ale polícia prehľadala aj byty v Kolíne nad Rýnom. Razie nasledovali po získaní informácií od bezpečnostných síl, uviedla polícia vo svojom oznámení. Policajní príslušníci sa pri hľadaní zameriavali na konkrétne dôkazy o možnom útoku v štádiu plánovania. V Dürene predviedli na vypočúvanie dvoch mužov, ako sa agentúra DPA dozvedela od policajných zdrojov. Útok zrejme chceli spáchať títo muži. Podrobnejšie informácie nie sú dostupné. Polícia má v úmysle zverejniť prvé hodnotenie a výsledky razií ešte pred poludním.


Slovinsko by mohlo na jar zažalovať Chorvátsko v spore okolo hraníc

Lehota na realizáciu záverov súdu uplynie v piatok.

ĽUBĽANA. Slovinsko plánuje podať na jar budúceho roka na Európskom súdnom dvore (ESD) žalobu v prípade, ak bude Chorvátsko naďalej ignorovať rozhodnutie medzinárodného arbitrážneho tribunálu v hraničnom spore oboch susedných členských krajín EÚ. Uviedol to v stredu slovinský minister zahraničných vecí Karl Erjavec. Lehota na realizáciu záverov súdu uplynie v piatok 29. decembra. Slovinskí predstavitelia avizovali, že ich krajina začne napĺňať verdikt hneď po tomto termíne, od 30. decembra. V oboch krajinách sa objavili obavy zo zrážok medzi políciou a rybármi, píše agentúra DPA. Podľa šéfa slovinskej diplomacie, citovaného agentúrou STA, existujú dve možnosti: buď Európska komisia zažaluje členský štát EÚ, alebo členský štát nahlási komisii, že podal žalobu, po čom EK preskúma, či došlo k porušeniu práva Únie. Komisia sa najskôr pokúša o sprostredkovanie dohody, ak však táto snaha nie je úspešná, môže pristúpiť k žalobe sama alebo ponechať na poškodenom členskom štáte, aby sa obrátil na súdny dvor EÚ. Táto procedúra trvá tri až štyri mesiace, "preto predpokladáme, že žaloba by mohla byť podaná na jar", povedal Erjavec po pracovnej schôdzke, ktorú ohľadom arbitráže zvolal premiér Miro Cerar. Medzinárodný arbitrážny tribunál so sídlom v holandskom Haagu 29. júna okrem iného rozhodol, že Slovinsko by malo mať priamy prístup k medzinárodným vodám Jadranského mora. Chorvátsko, v ktorého prospech zasa tribunál rozhodol pri vytýčení pozemnej hranice, sa z arbitrážneho konania stiahlo ešte v roku 2015 pre porušenie jeho zásad slovinskou stranou a verdikt pokladá za neplatný. Chorvátsky premiér Andrej Plenkovič, ktorý o záležitosti rokoval so slovinským partnerom Cerarom naposledy len pred týždňom (19. decembra), varoval, že žiadne rozhodnutie nemožno uskutočniť jednostranne a že Chorvátsko bude brániť svoje územie. Cerar v stredajšom vyjadrení žiadal realizáciu arbitrážneho rozhodnutia bez akýchkoľvek podmienok. "Je to medzinárodný záväzok pre Slovinsko, ako aj pre Chorvátsko," zdôraznil. "Nie je to niečo, pri čom sa môžete rozhodnúť, či to urobíte, alebo nie, ale niečo, čo vykonať musíme," citovala ho DPA.


Parlament má štvoricu nových poslancov

Náhradníci vystriedajú poslancov, ktorí pôjdu do europarlamentu

BRATISLAVA. Národná rada Slovenskej republiky má nových poslancov. Vyplýva to z rozhodnutia predsedu NR SR Andreja Danka (SNS) z 8. júla, ktoré je zverejnené na internetovej stránke parlamentu. "Dňom 8. júla vyhlasujem nastúpenie náhradníkov na zaniknuté mandáty poslancov NR SR, ktorí boli zvolení a stali sa poslancami Európskeho parlamentu," píše sa medzi iným v rozhodnutí predsedu parlamentu. Namiesto poslanca Miroslava Číža nastupuje za stranu Smer náhradník Marek Mitterpák. Poslankyňu Luciu Ďuriš Nicholsonovú nahradí v poslaneckom kresle za stranu Sloboda a Solidarita Marián Viskupič a Eugena Jurzycu (SaS) Jakub Nedoba. Náhradníkom Milana Uhríka v zákonodarnom zbore za stranu Kotleba - Ľudová strana Naše Slovensko je Marián Chmelár. Náhradníci zasadnú do rokovacích lavíc slovenského parlamentu na septembrovej schôdzi, v úvode ktorej zložia poslanecký sľub. Zasadnutie je naplánované na utorok 10. septembra. „Sľubujem na svoju česť a svedomie vernosť Slovenskej republike. Svoje povinnosti budem plniť v záujme jej občanov. Budem dodržiavať ústavu a ostatné zákony a pracovať tak, aby sa uvádzali do života,“ znie sľub. Poslanec ho potvrdzuje slovom „sľubujem“ a svojím podpisom. Májové eurovoľby na Slovensku vyhrala koalícia Progresívne Slovensko/Spolu pred druhým Smerom a treťou Ľudovou stranou Naše Slovensko. Kresiel europoslancov sa ujali za PS/Spolu Michal Šimečka, Michal Wiezik, Martin Hojsík a Vladimír Bilčík. Smer v EP zastupuje Monika Beňová, Miroslav Číž a Robert Hajšel. ĽS NS reprezentuje Milan Uhrík a Miroslav Radačovský. Za KDH do EP nastúpil Ivan Štefanec a po brexite aj Miriam Lexmann. Za SaS v europarlamente sedí Lucia Ďuriš Nicholsonová a Eugen Jurzyca. Hnutie OĽaNO zastupuje Peter Pollák.


Wildersovi sa vyhrážali, súťaž karikatúr proroka Mohameda zrušil

Pakistanca, ktorý sa politikovi vyhrážal, zadržali.

AMSTERDAM. Holandský vyšetrujúci sudca v Haagu ponechal predbežne na ďalších 14 dní za mrežami 26-ročného Pakistanca, ktorý adresoval pravicovému populistovi Geertovi Wildersovi likvidačné vyhrážky. Muž je dôvodne podozrivý z vyhrážania, prípravy hrdelného zločinu s teroristickým motívom a podnecovania nenávisti. V pondelok sa vo videu zverejnenom na jednej zo sociálnych sietí vyjadril, že spácha atentát na Wildersa v súvislosti s ním pripravovanou súťažou karikatúr proroka Mohameda, pripomenula tlačová agentúra DPA. V rovnakom čase sa na Twitteri objavilo aj oznámenie Geerta Wildersa, že predmetnú súťaž ruší. Zdôvodnil to tým, že nechce dopustiť straty na životoch nevinných ľudí, pretože radikálni moslimovia by sa mohli pomstiť nielen na jeho osobe, ale aj krajine tulipánov. Informovala o tom verejnoprávna holandská televízia NOS. Holandský premiér Mark Rutte sa v piatok 24. augusta dištancoval od súťaže posmešných karikatúr islamského proroka Mohameda. Súčasne na pravidelnej tlačovej konferencii zdôraznil, že súťaž neiniciovala vláda a že podujatie je provokáciou poslanca a lídra Strany slobody (PVV) Geerta Wildersa, ktorý nie je členom vládneho kabinetu. Podľa Rutteho slov je všeobecne známe, že Wilders rád testuje hranice slobody prejavu a keďže v Holandsku jestvuje široká sloboda vyjadrovania, môže súťaž organizovať. Holandský premiér objasnil, že nejde o akciu, ktorá sa koná z iniciatívy jeho vlády.


O KNIHÁCHZničená Venuša ako predobraz Zeme

Jana Plauchová nedávno v spolupráci s vydavateľstvom Artis Omnis vydala sci-fi triler Druhá planéta. Genéza vzniku románu bola zaujímavá. Kniha získala podporu cez crowfunding a pokrstila ju na aprílovom SlavCone astrobiologička Michaela Musilová. Sci-fi triler Druhá planéta má ešte jednu zaujímavosť – má dva konce. Alternatívny záver je však v podobe samostatnej publikácie dostupný len pre tých, ktorí sa zapojili do kampane pred vydaním knihy. Druhá planéta má v origináli iný koniec a je lepší ako ten alternatívny, i keď ten zas obsahuje aj pikantnejšiu scénu a širšie vzťahové zápletky. Kto knihu pred vydaním podporil, ten teda dostal zaujímavú odmenu.       Zádrhy     Senátor Theakston je zástancom ekologického spôsobu života, ktorý bude pre Zem a ľudstvo trvalo udržateľný. Firma, proti ktorej sa postaví, naňho vytiahne hriech minulosti a Theakston sa dobrovoľne-nedobrovoľne ocitá najprv na orbitálnej stanici a neskôr na stanici pri Venuši, ktorá ju skúma. V posádke sú dvaja stáli členovia Arlene a Ed, ktorí sú tam dobrovoľne na obdobie šiestich rokov. Táto hranica je tesne pod tým, aby nedostali Townsendovu chorobu. Choroba objavená len nedávno, po záhadných úmrtiach iných astronautov, je vysvetlená théta žiarením, na ktoré ľudský organizmus nie je prispôsobený a následne zlyháva. Ďalší členovia posádky sa postupne striedajú.     Na stanicu prichádza Theakston spolu s Glennom Irvingom. Glenn po skúmaní Venuše dlho túžil a zatajil aj svoj zdravotný stav, len aby sa tam dostal. Čitateľ môže neskôr namietať, že takúto vec by sa mu utajiť nepodarilo, pretože pred podobným odletom a výberom musel absolvovať aj zdravotné testy, ktoré by tento zádrh nepochybne odhalili a protestovať môže aj proti tomu, prečo Theakston riskoval život radšej ako politickú kariéru, či jeho motív „sebaobetovania sa“ nemal byť o čosi vyšší, prečo nepodnikol kroky, aby svoj údel zvrátil, a prečo ho tak poslušne prijal.     V románe je nevšedná zápletka – ľudia stratili schopnosť spať. Udialo sa to ešte pred vyslaním Theakstona k Venuši a ľudstvo sa s tým vyrovnalo tabletkami na spanie a spánkovými stimulátormi. Nápad je spracovaný pútavo, v príbehu zohrá patričnú úlohu a človeku možno bude vŕtať hlavou, ako sa dokážu zo strojovo riadeného spánku prebrať tí, ktorým treba na záchod, alebo ako sa to rieši u bábätiek, ktoré potrebujú byť počas noci kŕmené a nedá sa to vopred naplánovať. Ale v toku príbehu sú podobné spochybnenia minoritné a nezotrvajú v mysli dostatočne dlho na to, aby prehlušili chuť zistiť, ako sa príbeh bude ďalej vyvíjať.     Pitvanie verzus zážitok     Plauchová je vedecká pracovníčka, ktorá sa pracuje vo hvezdárni a k vesmíru má blízko. Teoretické znalosti poznať aj na opisných pasážach a vysvetľujúcich dialógoch. Románu to dodáva nádych vierohodnosti a autentickosti (i keď na úkor dynamiky), v ktorej sa čitateľ príjemne stratí približne do dvoch tretín. Potom prichádza náhly predel. Akoby sa príbeh rozpadol na dve časti. Zo stanice nad Venušou sa presúvame priamo na planétu a začnú sa diať veci, pri ktorých sú už otázky azda zbytočné.     Ak sa čitateľ chce nechať pohltiť príbehom, nemal by priveľmi dumať nad tým, čo všetko a prečo teoreticky nesedí, prípadne zbytočne rozpitvávať deus ex machina štýl vysvetlenia udalostí, ktoré sa na Venuši udiali a vychutnať si Plauchovej fikciu o Venušanoch a ich osude. Ten, v konečnom dôsledku, predstavuje nápadnú ponášku na reálne dianie na Zemi a metaforicky môže vyznievať ako varovanie. Posolstvo románu je totiž aj ekologické a táto línia je momentálne veľmi aktuálna. Zaujímavé však je, že Plauchová román napísala už dávnejšie a nie je to teda kalkul. Vylúčiť sa preto dá aj reakcia na Weirovho Marťana či Artemis. S názvom Artemis totiž autorka v románe narába tiež.     V románe zaujme meno člena prvej posádky na Venušu. Crouch by mohol v čitateľoch evokovať autora Blaka Croucha, ktorý bol práve veľkou inšpiráciou pre Andyho Weira.     Druhá planéta nie je bezchybný a dokonalý román, ale je to kniha, ktorá je plná nevšedných nápadov, dobre vystavaných dialógov, technologického zázemia a v závere aj autorkinej kreativity a odvahy pustiť sa na územie, ktoré by mohlo zaváňať brakom. Mohla sa tomu alibisticky vyhnúť a nechať všetko otvorené a na predstavy čitateľov, ale namiesto toho poskytla detailné vysvetlenia a odpovede na otázky, ktoré načrtla v úvode knihy. Román má nádych „starej autorskej školy“ a aj keď je o technologicky vyspelejšej budúcnosti, stále sa v ňom dá natrafiť na muža, ktorý na orbitálnej stanici číta noviny.     Súčasná domáca sci-fi nie je bohatá, ženské autorky sú v tomto žánri ojedinelé aj vo svetovom meradle a Plauchová je so svojou knihou Druhá planéta pravdepodobne to najlepšie, čo môže domáce science-fiction čitateľom aktuálne ponúknuť.


Značka Nike podporila ženy s nadváhou, vytvorila pre ne novú kolekciu

Aj ženy s kilami navyše chcú cvičiť a cítiť sa pri tom komfortne.

Nike je značka športového oblečenia a doplnkov obľúbená na celom svete. S popularitou súvisí aj určitá spoločenská zodpovednosť. Nike učí ľudí a ukazuje im, ako sa obliekať pri činnostiach spojených s fyzickou aktivitou tak, aby bolo oblečenie funkčné a komfortné zároveň. Pri tom nezabúda na nikoho. Ako značka, si evidentne uvedomuje, aký má dosah a kto sú jej zákazníci. Svoje kolekcie preto aj v jednotlivých kampaniach zameriava na rôzne skupiny ľudí, nevyhýba sa žiadnej rase ani druhom postáv. Loading
 ... Len nedávno vypustila sekcia spoločnosti Nike - NikeWomen kampaň, v ktorej vystupovali prevažne ženy tmavej pleti, medzi nimi nechýbali ani známe úspešné športovkyne ako tenistka Serena Williams, gymnastka Simone Biles, či bežkyňa Allyson Felix. So značkou spolupracovala aj modelka Bella Hadid. Loading
 ... Myšlienka pozitívneho prístupu k telu je súčasťou filozofie Nike už niekoľko sezón. Ide o trend, ale aj morálnu povinnosť upozorniť na fakt, že cvičiť môžu a chcú všetci bez rozdielu veku, pohlavia, typu postavy či farby pleti alebo rozpočtu. Pred viac ako polrokom prišla značka na trh s novými športovými podprsenkami pre ženy „všetkých veľkostí“. Práve športová podprsenka tvorí jeden zo základných kúskov ženskej športovej módy a nemala by chýbať v šatníku žiadnej z nás. Loading
 ... V marci 2017 na trh prichádza opäť s oblečením pre ženy s kilami navyše, no tentoraz ide o celú kolekciu, v ktorej si svoje nájdu aj zákazníčky s veľkosťami XL až XXXL. Ide o kolekciu s oblečením rôzneho zamerania, šortky, tričká, tielka, legíny, tepláky aj mikiny, jednoducho všetko, čo si pod pojmom športová móda predstavujete. V kampani pózovali ženy známe zo sociálnych médií - Grace Victory a Danielle Vanierová. Loading
 ... Loading
 ... Loading
 ...


Spojené štáty a Turecko si vzájomne pozastavili vydávanie cestovných víz

Zadržaný zamestnanec je údajne podozrivý z napojenia na hnutie exilového duchovného Fetullaha Gülena.

WASHINGTON/ANKARA. Veľvyslanectvo Spojených štátov v Ankare pozastavilo v nedeľu s okamžitou platnosťou vydávanie amerických cestovných víz Turkom. Diplomatický úrad k tomuto rozhodnutiu pristúpil s cieľom "opätovne posúdiť bezpečnostný záväzok tureckej vlády voči zariadeniam a personálu americkej misie". Spojené štáty vyjadrili v uplynulom týždni hlboké rozhorčenie v súvislosti s prípadom zadržania zamestnanca konzulátu USA v Istanbule a popreli všetky voči nemu vznesené obvinenia. Zadržaný je údajne podozrivý z napojenia na hnutie exilového duchovného Fetullaha Gülena žijúceho v Spojených štátoch. Agentúra DPA doplnila, že išlo už o druhého pracovníka amerického diplomatického zastupiteľstva v Turecku zadržaného od začiatku tohto roka. Obaja zadržaní sú tureckými občanmi. Turecko na oznámenie amerického veľvyslanectva zareagovalo takmer identickým krokom. Turecké veľvyslanectvo vo Washingtone informovalo v nedeľu o okamžitom pozastavení vydávania cestovných víz pre občanov USA do Turecka. Podľa citovaného vyhlásenia turecká vláda aktuálne "preveruje záväzok Spojených štátov voči bezpečnosti zariadení a personálu tureckej misie v USA". DPA uviedla, že oznámenie tureckej strany malo takmer zhodné znenie s predchádzajúcim vyhlásením veľvyslanectva USA. Vzájomné pozastavenie udeľovania víz ešte viac prehĺbi spor medzi týmito dvoma členskými štátmi Severoatlantickej aliancie.


Francúzska vláda chce umožniť 10-tisíc utečencom legálne prísť krajiny

PARÍŽ. Francúzska vláda chce v priebehu dvoch rokov umožniť 10-tisíc utečencom z niektorých krajín mimo Európy legálne prísť do Francúzska. Prezident Emmanuel Macron to podľa agentúry DPA oznámil v pondelok v Paríži po stretnutí s vysokým komisárom OSN pre utečencov Filippom Grandim. Francúzsko mieni spomínaný počet miest ponúknuť v spolupráci s Úradom vysokého komisára OSN pre utečencov (UNHCR). Ponuka sa týka utečencov nachádzajúcich sa v súčasnosti v Turecku, Libanone, Jordánsku, Nigeri či Čade. Podľa francúzskeho ministra vnútra Gérarda Collomba by utečenci mali byť prijatí do októbra 2019. Tritisíc miest bude k dispozícii pre tých, ktorí potrebujú ochranu a uviazli v stredoafrických tranzitných štátoch Čad a Niger. Macron v tejto súvislosti avizoval, že už v nasledujúcich týždňoch sa v týchto krajinách uskutoční prvá spoločná misia Francúzskeho úradu na ochranu utečencov a osôb bez štátnej príslušnosti (OFPRA) a UNHCR. Jej cieľom bude vybrať ľudí, ktorí môžu získať azyl. Týmto spôsobom realizuje Paríž zámery migračného summitu, na ktorom koncom augusta Francúzsko a ostatné krajiny EÚ vyjadrili ochotu umožniť niektorým utečencom z Afriky legálnu cestu do Európy - na oplátku by sa mala zastaviť nelegálna migrácia cez Stredozemné more. So zámerom pomôcť obmedziť nelegálnu migráciu Európska komisia koncom septembra navrhla, aby v najbližších dvoch rokoch prostredníctvom tzv. presídlenia z tretích krajín prišlo do Európy najmenej 50-tisíc utečencov. V rámci predchádzajúceho mechanizmu relokácií prijali krajiny EÚ od júla 2015 približne 23-tisíc utečencov.


AKTUALIZOVANÉ 13:30Severná Kórea testovala balistickú raketu druhýkrát za týždeň

Strela letela 500 kilometrov a dopadla do Japonského mora.

SOUL. Severná Kórea v nedeľu odpálila ďalšiu balistickú strelu stredného doletu, vyplýva z informácií zverejnených americkými a juhokórejskými predstaviteľmi. Ide o najnovšiu zbraňovú skúšku izolovaného režimu, ktorý napriek sankciám zintenzívnila vývoj jadrových zbraní a rakiet. Armáda Južnej Kórey uviedla, že balistická strela zrejme preletela smerom na východ približne 500 kilometrov. Hovorca japonskej vlády v Tokiu povedal novinárom, že strela dopadla do Japonského mora, nedoletela však do japonských vôd. Biely dom uviedol, že vie o tom, že Severná Kórea vypustila balistickú strelu stredného doletu. Predstavitelia americkej vlády citovaní agentúrou AP spresnili, že takúto raketu Pchjongjang naposledy testoval vo februári a má menší dolet než strely, ktoré KĽDR odpálila odvtedy. Juhokórejský zbor náčelníkov štábov uviedol, že raketa pravdepodobne nebola medzikontinentálnou balistickou strelou. Dodal, že Južná Kórea i Spojené štáty severokórejskú skúšku analyzujú s cieľom získať ďalšie informácie. Severná Kórea, ktorej rezolúcie OSN zakazujú skúšky balistických rakiet, naposledy odpálila raketu stredného doletu len minulú nedeľu. Pchjongjang oznámil, že išlo o úspešný test novej rakety, ktorá môže niesť jadrové hlavice. Podľa expertov táto raketa letela vyššie a dlhšie než všetky strely dosiaľ testované Severnou Kóreou, pričom v budúcnosti by mohla zasiahnuť ciele až na Havaji alebo Aljaške. Ostatná raketová skúška KĽDR je už ôsmou od začiatku roka a druhou, odkedy sa v Južnej Kórei ujal úradu nový prezident Mun Če-in, liberálny politik, ktorý vyjadril záujem viesť rozhovory s Pchjongjangom.


Financie na odstránenie envirozáťaží by sa mohli zvýšiť o 34 miliónov eur

Zmenu operačného programu musí ešte schváliť Európska komisia.

BRATISLAVA. Na sanáciu najrizikovejších environmentálnych záťaží má ísť viac peňazí z európskych fondov. Financie na sanovanie tohto škodlivého dedičstva z minulosti sa navýšia o 34 miliónov eur. Umožnila to zmena Operačného programu Kvalita životného prostredia z dielne ministerstva životného prostredia (MŽP), ktorú v stredu schválila vláda a musí ju ešte schváliť aj Európska komisia. „Envirorezort na základe poznatkov z praxe nastavuje optimálne podmienky pre plné využitie finančných prostriedkov programu a dosiahnutie jeho cieľov,“ informoval hovorca MŽP Tomáš Ferenčák.Práve odstraňovanie environmentálnych záťaží je podľa Ferenčáka jednou z hlavných priorít envirorezortu, pretože predstavujú nezanedbateľné riziko pre životné prostredie. Pre ich rýchlejšie odstraňovanie minister životného prostredia vo februári tohto roka presadil možnosť dočasného obmedzenia vlastníctva pozemku, na ktorom sa záťaž nachádza, v prípade, ak sa s majiteľmi nebude možné žiadnym iným spôsobom dohodnúť.Zmena operačného programu tiež umožní zvýšenie financovania čistenia odpadových vôd. Ide o budovanie kanalizácií a čistiarní odpadových vôd v malých obciach Žitného ostrova, ktorý je chránenou vodohospodárskou oblasťou s veľkokapacitnými zdrojmi podzemných vôd.


Prehral aj posledný doteraz nezdolaný tím, Boston mal na dosah rekord NBA

NEW YORK. Až 24 úspešných trojkových pokusov predviedli basketbalisti Bostonu v súboji proti Milwaukee (117:113) a uštedrili Bucks prvú prehru v novej sezóne NBA. Milwaukee bolo posledným tímom NBA, ktorý v ročníku 2018/2019 neokúsil trpkosť prehry (bilancia 7-1). Hosťom nepomohol ani návrat gréckeho lídra Giannisa Antetokunmpa do zostavy (jeden zápas pauzoval pre podozrenie na otras mozgu - pozn. red.) a jeho pôsobivý double-double s 33 bodmi a 11 doskokmi. V domácom tíme bol streleckým lídrom Kyrie Irving, až 21 z 28 bodov dosiahol spoza trojkového oblúka. Celtics výrazne prekonali klubový rekord v počte trojok (19/24) a zároveň sa priblížili k absolútnemu rekordu NBA v podaní Clevelandu (25) zo súboja s Atlantou zo 4. marca tohto roku. "Veľmi dobre sme viedli loptu a strieľali možno aj viac, ako sme chceli. Ukázali sme povzbudzujúci výkon a chceme sa stále zlepšovať," skonštatoval Al Horford z tímu Bostonu. "Nepredviedli sme našu 'áčkovú' ani 'béčkovú' hru, skôr 'céčkovú', aj tak sme boli blízko k víťazstvu. Stále sme jeden z najlepších tímov tejto súťaže," sebavedomo vyhlásil Giannis Antetokunmpo. Strelecké preteky priniesli Sacramentu 146 bodov a suverénne víťazstvo v Atlante 146:115. Kings vyhrali po piaty raz v sérii aj vďaka strelcovi De'Aaronovi Foxovi, ktorý sa prezentoval prvým triple-double v kariére za 31 bodov, 10 doskokov a 15 asistencií. Iba 20-ročný rozohrávač výrazne prekonal svoje doterajšie maximum, ktoré činilo 16 bodov, 9 doskokov a 10 asistencií. Hostia prerušili sériu 11 prehier v Atlante, ktorá sa začala odvíjať už 3. marca 2006. "Spoluhráči ma povzbudzovali. 'Musíš to dať', vraveli," komentoval spokojný Fox. "On je jedným z najrýchlejších hráčov súťaže. Má úplne iný motor ako ostatní. Keď sa rozhodne pre trojkovú streľbu, je nezastaviteľný," pochválil Foxa tréner Atlanty Lloyd Pierce. NBA 2018/2019 - základná časť: Najviac bodov: Clarkson 17, Osman 13, Sexton 12 - Hernangómez 23 (5 trojok), Millsap 16, G. Harris 14 Najviac bodov: Walker 21, Monk 21 (4 trojky), T. Parker 17 - Westbrook 29 (10 asistencií), Abrines 25 (5 trojok), Schröder 21 Najviac bodov: Embiid 41 (13 doskokov), Redick 18, Simon 14 (11 asistencií) - L. Williams 26, Gallinari 25 (4 trojky), T. Harris 24 Najviac bodov: Lin 23, Trae Young 14 (10 asistencií), Bazemore 14 - Fox 31 (10 doskokov, 15 asistencií), Hield 27 (5 trojok), Bjelica 19 Najviac bodov: Irving 28 (6 trojok), Horford (4 trojky) a Hayward po 18 - Antetokunmpo 33 (11 doskokov), Middleton a Brogdon po 16 Najviac bodov: Lillard 26 (4 trojky), Nurkič 20, Aminu 17 (10 doskokov) - Randle 29, Moore 19, Mirotič 18 (13 doskokov)